title: Luminainen

text: Epäiltyjen joukko koostuu lähinnä naisista, jotka viettivät teon tapahtuessa aikaa Rosbergan kartanossa, Nuuksiossa. Kuvioihin sotketaan myös yhden potilaan, Johanna Säntin, aviomies, ankaran uskonnollinen lestadiolaissaarnaaja Leevi Säntti. Hänellä ei kuitenkaan ole tekemistä henkirikostapauksen kanssa. Leevi Säntin mahdolliseksi motiiviksi Kallio epäili sitä, että Elina Rosberg oli yllyttänyt Johannaa aborttiin, jota Leevi piti murhana.


title: Luminainen

text: Kallio kollegoineen kuulustelee muun muassa seksiravintolassa stripparina toimivaa, lapsena insestin uhriksi joutunutta Milla Marttilaa, ennen kuin todellinen syyllinen keksitään. Yksi Rosbergassa olleista naisista, 25-vuotias Niina Kuusinen, oli sekoittanut Elina Rosbergin viskiin Dormicum-lääkettä. Kuusinen oli Rosbergin 16-vuotiaana synnyttämä tytär, mutta tietoa pyrittiin salaamaan. Asiasta kuitenkin tiesi Elinan täti Aira Rosberg, joka pyrki viimeiseen asti suojelemaan Niina Kuusista.


title: Luminainen

text: Kuusisen tarkoitus ei ollut tappaa ketään, vaan ainoastaan pelotella. Alkoholin ja midatsolaamin vaikutuksen alla olleen Rosbergin voimat olivat loppuneet ulkona, ja hän oli sammunut lumihankeen. Kirjan lopussa Maria Kallio epäilee, että astrologi ja Niina Kuusisen terapeutti Kari Hanninen olisi tappanut Rosbergin löydettyään tämän tajuttomana. Kirjasta ei kuitenkaan käy ilmi, että teon takana olisi muita henkilöitä kuin Kuusinen. Hän oli lisäksi jonkin aikaa Elina Rosbergin kuoleman jälkeen pahoinpidellyt tai yrittänyt tappaa Aira Rosbergin.


title: Luminainen

text: Alun perin Kallio keksi epäillä Rosbergin synnyttäneen joskus lapsen, koska oikeuslääketieteellisessä tutkimuksessa hänen kohdunsuunsa oli todettu olevan rakomainen. Kävi ilmi, että synnytyksestä oli jo melko kauan, kenties vajaat 20 vuotta. Alun perin Aira Rosberg oli yrittänyt selittää kohdunsuun arpia pelkästään Intiassa 1970-luvulla suoritetulla kasvaimen poistoleikkauksella. Kirjan sivujuonena surmansa saavat lähellä Rosbergaa sattuneessa panttivankidraamassa sekä Markku Halttunen että tämän panttivangiksi ottama poliisimies Juhani Palo. Palo oli ollut Kallion pitkäaikainen yhteistyötoveri.


title: Luminainen

text: Rosbergan kartanoon asettuu lopuksi asumaan Johanna Säntti yhdeksän lapsensa kanssa.


title: NHL-kausi 1982–1983

text: Kausi 1982–1983 oli National Hockey Leaguen historian 66. kausi. Sen aikana pelattiin 80 runkosarjaottelua 21 joukkueen voimin. Mestaruuden vei New York Islanders, joka saalisti historiansa neljännen Stanley Cupin. Loppuottelussa Islanders voitti Jari Kurrin edustaman Edmonton Oilersin.


title: NHL-kausi 1982–1983

text: Boston Bruins keräsi runkosarjassa huikeat 110 pistettä. Edmonton Oilers puolestaan rikkoi yhden kauden maaliennätyksen 424 maalillaan. Wayne Gretzky teki runkosarjan uuden piste-ennätyksen saalistaessaan 196 pistettä. Lisäksi Oilers saavutti ennätyksen samassa joukkueessa samalla kaudella yli 100 tehopistettä tehneiden pelaajien lukumäärässä. Wayne Gretzkyn lisäksi Edmontonin pelaajista yli 100 pisteeseen ylsivät Glenn Anderson, Jari Kurri ja Mark Messier.


title: Erotuomari

text: Erotuomari on eräiden urheilulajien sääntöjä kentällä valvova ja tapahtuman kulkua ohjaava toimitsija.


title: Erotuomari

text: Erotuomarin toimivalta kattaa myös ennen ottelua ja sen jälkeenkin tapahtuvat rikkomukset, järjestyshäiriöt jne. Erotuomari on mukana useissa mutta ei kaikissa joukkueurheilu- sekä yksilölajeissa. Erotuomari ohjaa ja valvoo, että pelin sääntöjä noudatetaan lajin sääntökirjan, ohjeiden ja tulkintojen mukaisesti. Mikäli pelaaja rikkoo sääntöjä, on erotuomarin puututtava siihen sääntöjen, ohjeiden ja tulkintojen määräämissä puitteissa.


title: Erotuomari

text:
Erotuomaritoiminta jääkiekossa toimii eri tavalla tasosta riippuen.
Käytössä on seuraavanlaisia järjestelmiä:
Päätuomareilla on yhteinen päätäntävalta rangaistuksista. Linjatuomarit hoitavat paitsioiden ja pitkien kiekkojen viheltämisen. Tuomarit voivat kuitenkin yhdessä tulkita jonkin tietyn tilanteen ja päätyä ratkaisuun joukkueena. Kyseinen järjestelmä oli kaudella 2007-08 testikäytössä SM-liigassa, Mestiksessä ja A-nuorten SM-liigassa. Järjestelmä on nykyään virallisessa käytössä SM-liigassa, Mestiksessä ja muissa ylimmissä sarjoissa. Neljän tuomarin järjestelmä on nykyään korvannut kolmen tuomarin järjestelmän lähes kokonaan.
Kyseinen järjestelmä on käytössä myös NHL:ssä ja vuodesta 2008 lähtien kaikissa IIHF:n järjestämissä otteluissa ja turnauksissa.
Päätuomarilla on päätäntävalta koskien rangaistuksia. Linjatuomarit hoitavat paitsioiden ja pitkien kiekkojen viheltämisen. Tuomarit voivat kuitenkin yhdessä tulkita jonkin tietyn tilanteen ja päätyä ratkaisuun joukkueena. Järjestelmä on Suomessa käytössä Suomi-sarjassa, A-nuorten SM-liigassa ja Mestiksessä, B- ja C-nuorten SM-sarjoissa sekä naisten SM-sarjassa. Muissa, alemmissa sarjoissa käytetään kahden erotuomarin järjestelmää.
Päätuomareilla on yhteinen päätäntävalta rangaistuksista. Linjatuomari hoitaa paitsioiden ja pitkien kiekkojen viheltämisen päätuomarien avustamana. Tätä järjestelmää käytetään lähinnä jos neljän tuomarin järjestelmässä toinen linjatuomari loukkaantuu, mutta se on myös vakituisessa käytössä joissain sarjoissa.


title: Erotuomari

text: Heillä on yhteinen päätäntävalta koskien rangaistuksia, paitsioita ja pitkiä kiekkoja. Kyseinen järjestelmä on käytössä nuorten junioreiden peleissä sekä aikuisten alasarjoissa. Heidän tehtäviinsä kuuluu myös ilmoittaa toimitsijoille maalintekijät ja syöttäjät.


title: Erotuomari

text: Tuomitessaan erotuomarit tarvitsevat muun muassa seuraavia varusteita:


title: Kivinen vieras

text: Kivinen vieras () on Aleksandr Dargomyžskin kolminäytöksinen ooppera, joka jäi säveltäjältä keskeneräiseksi ja jonka viimeistelivät César Cui ja Nikolai Rimski-Korsakov. Oopperan libretto perustuu Aleksandr Puškinin samannimiseen näytelmään. Oopperan ensiesitys oli Pietarin Mariinski-teatterissa 16. helmikuuta 1872. Teos oli musiikillisesti kokeileva: siinä käytettiin rohkeita harmonioita ja modulaatioita eikä siihen ollut merkitty sävellajeja lainkaan.


title: Esko Rekola

text: Esko Johannes Rekola (10. kesäkuuta 1919 Tampere – 7. lokakuuta 2014 Tampere) oli suomalainen juristi ja Liberaalisen Kansanpuolueen ministeri, joka toimi viidessä eri hallituksessa valtiovarainministerinä (1963–1964 ja 1976–1977), II valtiovarainministerinä (1976 ja 1977–1979) ja ulkomaankauppaministerinä 1979–1982). Rekola julkaisi muistelmateoksen "Viran puolesta" vuonna 1998.


title: Esko Rekola

text: Rekola suoritti yleisen oikeustutkinnon 1945, sen jälkeen hänestä tuli lainopin kandidaatti (1954) ja lakitieteen lisensiaatti (1954). Hän sai varatuomarin arvon 1947. Juristiksi valmistuttuaan hän työskenteli 1945–1947 Heikki Boreniuksen asianajotoimistossa ja vuodet 1948–1954 Maalaiskuntien liiton lakimiehenä, apulaistoiminnanjohtajana ja osastopäällikkönä. Yhteiskunnallisen korkeakoulun kunnallislainsäädännön yliopettaja hän oli 1954–1956 ja edelleen Valtiovarainministeriön vero-osaston päällikkö 1957–1959 ja tulo- ja menoarvio-osaston päällikkö 1959–1965. Valtioneuvoston kanslian kansliapäällikkönä hän oli 1965–1966 ja uudelleen 1977–1982. Rautatiehallituksen pääjohtajana hän oli 1966–1973 ja Liikenneministeriön kansliapäällikkö 1973–1976.


title: Esko Rekola

text: Rekola toimi ministerinä viidessä hallituksessa: valtiovarainministerinä (1963–1964 ja 1976–1977), II valtiovarainministerinä (1976 ja 1977–1979) ja ulkomaankauppaministerinä 1979–1982). Rekola joutui jättämään paikkansa Kalevi Sorsan III hallituksessa, koska Keskustapuolue vaati siihen liittyneelle Liberaaliselle Kansanpuolueelle ministerinsalkkua. Tasavallan presidentti Mauno Koivisto asetti Rekolan hallitustunnustelijaksi vuoden 1987 eduskuntavaalien jälkeen. Hän ei kuitenkaan saanut puolueita tavoitteensa taakse, ja myöhemmin muodostettiin kokoomuksen Harri Holkerin johtama hallitus. Rekola on itse arvioinut olleensa Urho Kekkosen presidenttikauden kolmanneksi pitkäaikaisin valtioneuvoston jäsen Ahti Karjalaisen ja Johannes Virolaisen jälkeen.


title: Esko Rekola

text: Rekola toimi lukuisissa luottamustehtävissä: Suomen ylioppilaskuntien liiton hallituksessa 1945–1946, Helsingin ylioppilaskunnan hallituksessa 1947, Suomen kulttuurirahaston hallintoneuvostossa 1959–1965, WSOY:n hallintoneuvostossa 1964–1970 ja puheenjohtajana 1972–1991. Tampereen yliopiston valtuuskunnan puheenjohtajana hän oli 1971–1974. Hän on ollut myös Suomen Valkoisen Ruusun ja Suomen Leijonan ritarikuntien kansleri vuosina 1987–1996.


title: Esko Rekola

text: Rekola sai ministerin arvonimen vuonna 1983. Helsingin yliopisto myönsi hänelle vuonna 1980 oikeustieteen ja Tampereen yliopisto vuonna 1985 hallintotieteiden kunniatohtorin arvon. Rekola on julkaissut muistelmateoksen "Viran puolesta" vuonna 1998.


title: Esko Rekola

text: Rekolan toinen puoliso oli toimittaja Anna-Liisa Rekola (k. 2009). Rekolan isä oli juristi ja professori Aarne Rekola.


title: Michael Stearns

text: Michael Stearns on johtava yhdysvaltalainen ambient-muusikko, elokuvasäveltäjä sekä äänisuunnittelija. Hän on tuottanut musiikkia niin elokuviin, dokumenttiohjelmiin, mainoksiin kuin huvipuistolaitteisiinkin. Hän on syntynyt vuonna 1948 ja kasvanut Tucsonin kaupungissa Arizonassa.


title: Michael Stearns

text: Stearns käytti uransa alkuaikoina usein Serge Modular -syntetisaattoria, mikä toi hänen musiikkiinsa heleän ja melko "kosmisen" soinnun. 1980-luvun lopussa musiikki alkoi muistuttaa Steve Roachin tyyliä. Stearnsin musiikki sisältää luonnon ja ihmisen ääniä, mutta se voi olla myös melodisempaa.


title: Desert Moon Walk

text: Desert Moon Walk on amerikkalaisen ambient-muusikko Michael Stearnsin ensimmäinen sooloalbumi. Sen sisältö löytyy myös Stearnsilta myöhemmin ilmestyneeltä Collected Ambient and Textural Works 1977-1987 -albumilta.


title: Noitasapatti

text: Noitasapatti oli noitavainoihin liittyvä uskomus, jonka mukaan noidat kokoontuivat lentäen juhlimaan ja irstailemaan paholaisen kanssa noitasapatiksi kutsuttuihin juhliin paikkaan, jota nimitetään eri alueilla eri nimellä. Ruotsin valtakunnan alueella siitä käytettiin vanhastaan ruotsalaiseen kansanperinteeseen kuulunutta nimeä Blåkulla, Suomessa sitä kutsuttiin myös saareksi tai vuoreksi. Juhlissa vahvistettiin noitien ja paholaisen liitto. Uskomus syntyi 1400-luvulla muiden noitaoppien ohella. Noitasapattien kuviteltuja tapahtumia kuvataan muun muassa kirjassa "Noitavasara" (1486).


title: Noitasapatti

text: Noituutta on harjoitettu ihmiskunnan historiassa niin kauan kuin tiedetään ja noituudella vahingoittaminen mainitaan jo Hammurabin laissa noin 1760 eaa. 900-luvulta peräisin olevan kirkollisen määräyksen Canon Episcopin mukaan kaikki kuvitelmat lentävistä noidista olivat rienausta. 1200-luvulla kirkko keskittyi ennen kaikkea kerettiläisyyden ja taikauskon vastustamiseen.


title: Noitasapatti

text: Uuden ajan kynnyksellä 1400-luvulla kehittyi kuitenkin uudenlainen teoria noituudesta: erityisesti naisnoidat liittoutuivat paholaisen kanssa ja lensivät noitasapattiin harjoittamaan muun muassa sukupuoliyhteyttä saatanan kanssa. Teorian loivat aikakauden oppineet, niin teologit kuin juristitkin.


title: Noitasapatti

text: Noitaoikeudenkäynneissä käytettiin laajalti kidutusta todisteiden hankkimiseksi, ja tämä myös edisti noitavainoja. Kidutetut syytetyt tunnustivat kiduttajien haluamia asioita ja näitä tunnustuksia pidettiin totuutena. Siellä, missä kidutusta ei käytetty, jäivät vainotkin vähäisiksi..


title: Olavi J. Mattila

text: Olavi Johannes Mattila (24. lokakuuta 1918 Hyvinkää – 4. elokuuta 2013 Hyvinkää) oli Valmet Oy:n pääjohtaja ja moninkertainen ministeri 1960–1970-luvuilla. Hänen vahvoja alueitaan olivat kauppapolitiikka ja teollisuuteen liittyneet kysymykset. Mattila kuului presidentti Urho Kekkosen lähipiiriin ja häntä pidettiin yhtenä keskustapuolueen K-linjan tukijoista, vaikka hän ei julkisesti sitoutunut mihinkään puolueeseen. Hänen uransa loppuvaihetta leimasivat taloudelliset skandaalit.


title: Olavi J. Mattila

text: Mattila sai arvonimen erikoislähettiläs ja täysivaltainen ministeri vuonna 1968.


title: Olavi J. Mattila

text: Mattila syntyi keskikokoisen maalaistalon pojaksi. Lapsuudessaan hän harrasti urheilua ja liikuntaa ja ylsi myöhemmin Suomen mestaruuksiin saakka. Hän oli 200 metrin aitajuoksun Suomen mestari vuonna 1945 ja Tampereen Pyrinnön vuosina 1943 ja 1945 4 x 100 m viestinjuoksun Suomen mestaruuden voittaneissa joukkueissa. Mattila oli olympiavalmennettava vuoden 1940 kisoihin, jotka peruutettiin sodan vuoksi. Urheilun kautta hän tutustui Urho Kekkoseen, jonka tuella hän nousi myöhemmin asemiin politiikassa ja liike-elämässä.


title: Olavi J. Mattila

text: Sodan jälkeen hän valmistui sekä diplomi-insinööriksi (1946) että kauppatieteiden maisteriksi (1950) ja työskenteli liike-elämän palveluksessa. Vuonna 1952 hänet nimitettiin kaupalliseksi neuvokseksi Suomen Ulkomaankaupan Edistämisrahastoon, jossa hän ryhtyi solmimaan Suomelle kauppasuhteita tuoreen Kiinan kansantasavallan kanssa. Pekingistä hän siirtyi 1957 Buenos Airesiin kaupalliseksi lähetystösihteeriksi.


title: Olavi J. Mattila

text: Vuonna 1960 hänet nimitettiin monelle yllätyksenä Kauppa- ja Teollisuusministeriön kauppaosaston päälliköksi. Virka oli keskeinen Suomen idänkaupassa. Hän alkoi päästä sisäpiireihin vallankäytön ytimessä ja pääsi myös läheiseen suhteeseen presidentti Urho Kekkosen kanssa ja tämän luottomieheksi. Osaksi tämä johtui yhteisistä taustoista: molemmat olivat maalaistalon poikia ja entisiä huippu-urheilijoita. Lisäksi molemmilla oli sama puoluetausta. Mattila ei kuitenkaan koskaan sitoutunut julkisesti puolueisiin, mutta vähitellen hänestä tuli yksi puolueen K-linjan johtohahmoista, joka vaikutti kulissien takana poliittisiinkin asioihin.


title: Olavi J. Mattila

text: Hänet nimitettiin ulkomaankauppaministeriksi Ahti Karjalaisen ensimmäisen hallituksen loppuajaksi vuoden 1963 lopulla. Karjalaisen jälkeen nimitetyssä Reino R. Lehdon virkamieshallituksessa hän oli kauppa- ja teollisuusministerinä. Hän toimi kahteen otteeseen myös ulkoministerinä. Kesällä 1975 Mattila oli Liinamaan hallituksessa ulkoministerinä ja toimi Kekkosen oikeana kätenä ETYK-kokouksen aikana.


title: Olavi J. Mattila

text: Hänelle kertyi 1077 ministeripäivää kuudessa hallituksessa joko ulkoministerinä tai ulkomaankauppaministerinä 1960- ja 1970-luvuilla.


title: Olavi J. Mattila

text: Mattila lukeutui Kekkosen niin sanottuihin perässähiihtäjiin. Hän piti tiiviisti yhteyttä Tamminiemeen ja oli usein mukana lounaspöydässä Kekkosen tavatessa ruotsalaisen teollisuusjohtajan Marcus Wallenbergin. Tuon ajan Suomessa politiikan ja talouden keskeisenä tekijänä oli Suomen ja Neuvostoliiton kahdenvälinen kauppa, jossa Suomi sai myydyksi teollisuustuotteitaan itänaapuriin ja ostetuksi vastavuoroisesti halpaa öljyä, sähkövetureita ja muun muassa ydinvoimalan. Idänkauppa oli puhtaasti poliittista toimintaa, jolloin teollisuus ja erityisesti valtionyhtiöt olivat tiukassa poliittisessa talutusnuorassa.


title: Olavi J. Mattila

text: Vuonna 1965 Mattila nimitettiin Valmetin pääjohtajaksi. Tämä oli monelle yllätys ja herätti suurta kohua, sillä hän syrjäytti kokeneen varatoimitusjohtaja Nils Björklundin. Koulutuksensa perusteella Mattila sopi hyvin yritysjohtajaksi, minkä lisäksi hänellä oli kokemusta idänkaupan politiikasta. Syrjäyttämisen syyksi on myös arveltu sitä, että Nils Björklund oli kiistellyn poliitikon Väinö Tannerin vävy.


title: Olavi J. Mattila

text: Entisistä asetehtaista vuonna 1946 muodostettu Valtion Metallitehtaat (VMT, ValMet) oli valtionyhtiö, joka harjoitti konepajateollisuutta ja laivanrakennusta. Se oli ollut kriisissä 1950-luvulla, koska se oli monialainen ja sen kannattavuus oli heikko. Yhtiöiden tilinpäätöstiedot olivat noihin aikoihin liikesalaisuuksia, eikä Valmetin taloudelliseen tilaan kiinnitetty suurta huomiota.


title: Olavi J. Mattila

text: Mattila otti strategiakseen yhtiön laajentamisen. Hänen edeltäjiensä aikana laivanrakennusta oli supistettu, mutta Mattila totesi alan näkymät hyviksi 1970-luvun alussa. Helsingin Vuosaareen rakennettiin telakka, jonka pääasialliset tuotteet olivat säiliöaluksia. Kun telakka vuonna 1974 aloitti toimintansa, edellisen vuoden öljykriisi oli kuitenkin heikentänyt näkymät siinä määrin, että tankkerien valmistaminen päättyi pian. Idänkaupan ansiosta telakan toiminta kuitenkin pysyi voitollisena koko 1970-luvun, mutta 1986 se yhdistettiin Wärtsilä Meriteollisuuteen ja toiminta Vuosaaressa päättyi.


title: Olavi J. Mattila

text: Valmetin traktorituotantoa laajennettiin Mattilan kaudella. Valmet oli aikaisemmin perustanut Brasiliaan traktoritehtaan, jota laajennettiin ja siitä tuli varsin kannattava tytäryhtiö. Volvon traktorituotanto liitettiin Valmetiin 1979. Myös Valmetin omia traktorimalleja kehitettiin, ja ne menestyivät markkinoilla varsin hyvin.


title: Olavi J. Mattila

text: Valmetin hankkeista ehkä näkyvin oli autotehtaan perustaminen Uuteenkaupunkiin yhdessä ruotsalaisen Saabin kanssa. Toteutumisen taustalla oli vaikutusvaltaisia poliittisia voimia. Mattilalla oli hyvät välit Kekkosen kanssa, ja tämä puolestaan tunsi hyvin Marcus Wallenbergin, joka hallitsi Saabia.


title: Olavi J. Mattila

text: Yhteys paperikoneiden valmistamisen ja suomalaisen metsäteollisuuden välillä oli yksi tie, jota Mattila käytti Valmetin vahvistamiseksi. Mattila alkoi tavoitella Enso-Gutzeit Oy:n toimitusjohtajuutta, mutta tämä järjestyi vasta presidentti Kekkosen järjestettyä hänelle puheenjohtajuuden sekä Valmetin että Enson hallituksissa. Tätä perusteltiin näiden kahden yhtiön yhteistoiminnan tehostamisella.


title: Olavi J. Mattila

text: Mattilan kaudella kehitettiin puolustusvoimien alkeiskoulutuskone Vinka, ja tehtiin sopimus metrovaunujen valmistamisesta Helsingin kaupungin liikennelaitokselle.


title: Olavi J. Mattila

text: Mattilan nimi oli mukana 1970-luvun lopulla Kekkosen seuraajaveikkauksissa. Häntä pidettiin kompromissina, jonka keskustapuolue olisi voinut nimittää ehdokkaaksi Ahti Karjalaisen ja Johannes Virolaisen asemesta. Mattilan uran alamäki kuitenkin alkoi samoihin aikoihin, kun Valmet oli poliittisista syistä johtuen joutunut 1979 ottamaan haltuunsa epäonnistuneen Valco-kuvaputkitehtaan. Valmet onnistui pitämään yllä tehtaan tuotantoa yllä sen verran, että tehtaan koneet saatiin myytyä. Tämä rasitti kuitenkin Valmetin taloutta siinä määrin, että kun samanaikaisesti idänkauppa tyrehtyi, Valmet joutui saneeraukseen ja Mattila osin kohtuuttomankin arvostelun kohteeksi.


title: Olavi J. Mattila

text: Mattila joutui luopumaan sekä Valmetin että Enson johdosta 1981, kun Kekkonen erosi presidentin tehtävistä. Hän siirtyi viettämään eläkepäiviään Hyvinkään maatilalleen, joka jouduttiin pakkohuutokauppaamaan velkojen vuoksi 1999. Hän ei myöskään välttynyt henkilökohtaiselta talouskatastrofilta, kun hän sekaantui – ilmeisesti harhautettuna – nigerialaisten huijareiden bisneksiin ja tuomittiin 2004 ehdolliseen vankeusrangaistukseen petoksesta ja velallisen epärehellisyydestä.


title: Olavi J. Mattila

text: Mattila kääntyi vakaumukseltaan Jehovan todistajaksi 2004 .


title: Olavi J. Mattila

text: Hänen puolisonsa oli vuodesta 1956 alkaen Ebba Sylvia Annikki Vestinen (1925–2004), ja heillä oli kolme lasta: Juha (1957), Olli (1959) ja Anna (1961). Hänet on haudattu Puolimatkan hautausmaalle.


title: Billy Joel

text: William Martin "Billy" Joel (s. 9. toukokuuta 1949 Bronx, New York, Yhdysvallat) on yhdysvaltalainen laulaja, pianisti, ja lauluntekijä. Joelin musiikki yltää romanttisista balladeista rockiin, ja siinä on vaikutteita jazzista, popista ja soulista. Vuosien 1974–1993 aikana Joel saavutti Yhdysvalloissa kolme singlelistan ykköstilaa ja 13 top-10-sijoitusta. Hän on kuusinkertainen Grammy-voittaja ja myynyt yli 100 miljoonaa levyä maailmanlaajuisesti.


title: Billy Joel

text: Joel nousi kuuluisuuteen vuoden 1973 "Piano Man" -albuminsa myötä ja nousi supertähdeksi 1980-luvulla. Hän teki toistaiseksi viimeisimmän pop-albuminsa "River Of Dreams" vuonna 1993. Sen jälkeen hän on keikkaillut ja tehnyt klassista musiikkia.


title: Billy Joel

text: Billy Joel syntyi 9. toukokuuta 1949 Bronxissa, New Yorkissa. Hän aloitti pianotunnit nelivuotiaana ja opiskeli pianoa 16-vuotiaaksi. Joel kuului teini-ikäisenä katujengeihin ja harrasti nyrkkeilyä välisarjassa. Hän kävi 22 ottelua, joista yhdessä mursi nenänsä. Joel ryhtyi muusikoksi vuonna 1964. Hän perusti The Echoes -yhtyeen, joka soitti brittirock-covereita. Yhtyeen menestyksen ansiosta Joel saattoi jättäytyä koulusta ja ryhtyä ammattimuusikoksi. Echoesin ohella Joel soitti pianoa muiden artistien levyillä kuten Shangri-Lasin kappaleella ”Leader of the Pack”.


title: Billy Joel

text: Vuonna 1967 Joel liittyi longislandilaiseen The Hassles -yhtyeeseen, joka soitti psykedeelivaikutteista soulia. Yhtye julkaisi kaksi albumia ja neljä singleä, mutta ne eivät menestyneet, ja yhtye hajosi vuonna 1969. Joel ja Hasslesin rumpali Jon Small perustivat duon nimeltä Attila, joka julkaisi samannimisen albumin vuonna 1970. Albumi ei menestynyt, ja duo hajosi. Sen jälkeen Joel kirjoitti musiikkiarvosteluja lehteen ja soitti mainoksissa. Hän kärsi masennuksesta ja yritti itsemurhaa juomalla huonekalukiillotetta.


title: Billy Joel

text: Joelin esikoislevy sooloartistina oli "Cold Spring Harbor" (1971). Se ei myynyt hyvin, joten Joel otti työn aulabaaripianistina Los Angelesissa. Tästä kokemuksesta kertoo hänen toisen sooloalbuminsa, Columbian julkaiseman "Piano Manin" (1973) nimikkokappale. Joel teki seuraavaksi albumit "Streetlife Serenade" (1974) ja "Turnstiles" (1976), kunnes saavutti vihdoin kaupallisen suurmenestyksen viidennellä albumillaan "The Stranger" (1977). Jazzahtavasta albumista tuli Columbia Recordsin historian eniten myynyt albumi, ja siltä nousi useita hittisinglejä kuten ”Just the Way Your Are”, ”Movin’ Out (Anthony’s Song)” ja ”Scences from an Italian Restaurant”. Myös Joelin seuraava albumi "52nd Street" (1978) tuotti useita hittejä, kuten ”Big Shot”. Albumi nousi myös listaykköseksi ja toi Joelille vuoden parhaan albumin Grammy-palkinnon. Kriitikot eivät Joelia vielä tuolloin arvostaneet, mistä Joel poltti julkisesti päreensä.


title: Billy Joel

text: Joelin menestys jatkui 1980-luvulla albumeilla "Glass Houses" (1980), "The Nylon Curtain" (1982) ja "An Innocent Man" (1983). Singlejen kokoelma-albumi "Greatest Hits Volume 1 & Volume 2" (1985) oli Joelin seitsemäs peräkkäinen top-10-albumi. Keväällä 1982 Joel joutui moottoripyöräonnettomuuteen, mursi ranteensa ja joutui leikkaukseen.


title: Billy Joel

text: Seuraavilla albumeillaan "The Bridge" (1986) ja "Storm Front" (1989) Joel yhdisteli eri musiikkityylejä yhtenäiseen ja omaperäiseen muotoon. "Storm Front" ja siltä julkaistu single ”We Didn’t Start the Fire” nousivat listaykkösiksi, ja Joel oli saavuttanut supertähden aseman. Vuonna 1987 Joel konsertoi Neuvostoliitossa, mistä tehtiin livealbumi ja video.


title: Billy Joel

text: Joelin seuraavakin albumi "River of Dreams" (1993) nousi albumilistan ykköseksi. Joelin seuraava studioalbumi oli "Fantasies & Delusions" (2001), joka koostuu hänen omista klassisista sävellyksistään. Sen jälkeen Joel on konsertoinut ahkerasti, säveltänyt, julkaissut kokoelma-albumeja ja livealbumeja sekä kirjoittanut lastenkirjoja.


title: Billy Joel

text: Joel nimettiin Rock and Roll Hall of Fameen vuonna 1999.


title: Billy Joel

text: Joel oli naimisissa Elizabeth Weberin kanssa vuosina 1973–1982. Vuonna 1985 Joel meni naimisiin malli Christie Brinkleyn kanssa. He erosivat vuonna 1993. Joelin kolmas vaimo on Katie Lee, jonka kanssa hän meni naimisiin vuonna 2004.


title: Martti Niskala

text: Martti Alfred Niskala (27. tammikuuta 1911 Haukipudas – 4. marraskuuta 1984) oli ministeri ja Tie- ja vesirakennushallituksen pääjohtaja. Hän valmistui diplomi-insinööriksi 1935.


title: Martti Niskala

text: Niskala toimi Pohjolan Voima Oy:n työpäällikkönä (1945–1950), Typpi Oy:n rakennuspäällikkönä (1950–1952), Neste Oy:n rakennuspäällikkönä kahteen otteeseen (1951–1953 ja 1957–1961) ja Yhtyneitten Paperitehtaiden Kaipolan tehtaan rakennuspäällikkönä (1952–1954). Tie- ja vesirakennushallituksen pääjohtajana hän toimi 1961–1976.


title: Martti Niskala

text: Hän oli Maaseudun Keskusrakennustoimisto Oy:n toimitusjohtaja 1957–1961.


title: Martti Niskala

text: Niskala toimi kulkulaitosten ja yleisten töiden ministerinä 1963–1964 ja liikenneministerinä 1970.


title: Olof Ojala

text: Olof Edvinson Ojala (5. lokakuuta 1919 – 27. heinäkuuta 1977) toimi sosiaaliministerinä Lehdon virkamieshallituksessa vuosina 1963–1964.


title: Olof Ojala

text: Ojala oli koulutukseltaan lakimies ja arvoltaan varatuomari. Hän toimi sosiaali- ja terveysministeriön osastopäällikkönä 1948–1972 ja tapaturmaviraston ylijohtajana 1972–1977


title: Magnus Kull

text: Magnus Ingmar Kull (12. huhtikuuta 1924 Mustasaari – 14. tammikuuta 2016 Loviisa) oli kauppatieteiden lisensiaatti ja kouluneuvos. Hän toimi Svenska social- och kommunalhögskolanin rehtorina 1958–1969, kouluhallituksen osastopäällikkönä 1969–1980 ja sen jälkeen opetusministeriön neuvottelevana virkamiehenä. Hänet valittiin Ruotsalaisesta kansanpuolueesta eduskuntaan vuosiksi 1966–1970.


title: Magnus Kull

text: Kull toimi II sosiaaliministerinä Lehdon virkamieshallituksessa vuosina 1963–1964.


title: Hellas Verona

text: Hellas Verona Football Club on italialainen jalkapalloseura, jonka edustusjoukkue pelaa kaudella 2018–2019 Italian toiseksi korkeimmalla sarjatasolla Serie B:ssä. Seuran kotikaupunki on Verona, ja sen värit ovat sininen ja keltainen. Hellasin paikalliskilpailija on AC Chievo Verona.


title: Hellas Verona

text: Joukko yliopisto-opiskelijoita perusti Hellas Veronan vuonna 1903. Joukkue nimettiin Hellasiksi (kreikkalaisten maastaan käyttämä nimitys) kreikanopettaja Corubolon ehdotuksesta.


title: Hellas Verona

text: Hellas Verona voitti mestaruuden kaudella 1984–1985. Se putosi Serie A:sta kaudella 2001–2002 ja pelasi 11 kautta alemmissa sarjoissa ennen paluutaan pääsarjaan kaudeksi 2013–2014. Kolmen kauden jälkeen se putosi Serie B:hen. Kaudella 2017–2018 seura pelasi jälleen Serie A:ssa mutta putosi heti takaisin Serie B:hen.


title: Citroën Xsara Picasso

text: Citroën Xsara Picasso on Citroënin vuosina 1999–2010 valmistama keskikokoinen tila-auto, joka perustuu Citroën Xsara -malliin. Se oli vastaus Renault’n Scénic-mallin aloittamaan tila-autojen uuteen nousuun. Xsara Picasson korvasi Citroën C4:ään perustuva C4 Picasso, joka tuli markkinoille jo vuonna 2007, mutta Xsara Picasso jäi vielä mallistoon sen rinnalle. Euroopassa mallia valmistettiin vuoteen 2009 saakka, mutta Kiinassa viimeiset autot valmistuivat vuonna 2010.


title: Citroën Xsara Picasso

text: Vuoden 2001 Euro NCAP -kolaritestistä Picasso sai tulokseksi neljä tähteä viidestä.


title: Citroën Xsara Picasso

text: Citroën Xsara Picasso esiteltiin syksyllä 1998, mutta sitä alettiin valmistaa vasta seuraavana kesänä. Alustarakenteet olivat samankaltaiset kuin Xsarassa. Pitkä 276-senttinen akseliväli toi ajettavuuteen vakautta, mutta suuri kylkipinta-ala teki autosta sivutuuliherkän. Picassossa on kaksoispohja, jonka ansiosta sisälattia on tasainen ja normaalia korkeammalla. Takana on kolme erillisistuinta, joista keskimmäistä on mahdollista siirtää eteenpäin. 550-litrainen tavaratila oli useimpia kilpailijoita suurempi. Mittaristo on digitaalinen ja se sijaitsee keskellä kojelautaa. Vaihteenvalitsin on sijoitettu kojelautaan.


title: Citroën Xsara Picasso

text: Picassoa valmistettiin aluksi kahdella bensiinimoottorilla, jotka olivat 1,6- (90 hv) ja 1,8-litraiset (115 hv). Dieselmoottori oli 2,0 HDi (90 hv). 1,8-litrainen oli uusi taloudellinen EW7-moottori, joka esiteltiin ensi kerran juuri Picassossa.


title: Citroën Xsara Picasso

text: Vakiovarusteina oli muun muassa kaksi turvatyynyä, ABS-jarrut, kauko-ohjattava keskuslukitus, lämmitettävät sähköpeilit, plyysiverhoilu ja sähköikkunat edessä.


title: Citroën Xsara Picasso

text: Syksyllä 2000 varustus täydentyi ilmastoinnilla. Kolahdusten vähentämiseksi etuakselistoon tehtiin parannuksia vuodelle 2001. 1,6-litraisen moottorin teho nousi 95 hevosvoimaan.


title: Citroën Xsara Picasso

text: Vuodelle 2002 tuli Exclusive-malli, jossa oli varusteina muun muassa automaatti-ilmastointi, nahkaverhoiltu ohjauspyörä, korinväriset puskurit ja kylkilistat sekä kojelaudan alumiinikoristeet. 2,0-litraisissa oli lisäksi ESP ja vakionopeudensäädin.


title: Citroën Xsara Picasso

text: Vuonna 2003 moottorivalikoimaan lisättiin 2,0-litrainen bensiinimoottori, jonka sai ainoastaan neliportaisella automaattivaihteistolla.


title: Citroën Xsara Picasso

text: Keväällä 2004 Picasson keulan ilmettä muutettiin hieman ja Citroën-logon kokoa kasvatettiin. Uutena dieselmoottorina oli 110-hevosvoimainen 1,6 HDi, joka siis oli 2,0-litraista huomattavasti tehokkaampi.


title: Citroën Xsara Picasso

text: Vuodelle 2005 perusvarustelu nimettiin Dynamiciksi, mutta sisältö oli sama kuin aiemminkin. Vuoden lopussa aiemmat bensiinimoottorit korvattiin uudella 1,6-litraisella, jossa oli tehoa 110 hevosvoimaa.


title: Citroën Xsara Picasso

text: Auton nimessä olevasta Pablo Picasson nimestä ja nimikirjoituksesta Citroën joutui maksamaan tämän pojalle Claude Picassolle sievoisen summan. Nimen myymistä autoon paheksuttin hyvin laajasti. Picasson nimen käyttö Citroënin malleissa loppui vuonna 2018, jolloin tilalle mallinimeen tuli SpaceTourer.


title: Pehr Adolf Kruskopf

text: Pehr Adolf Kruskopf (s. 26. toukokuuta 1805 Pietari Venäjä – k. 30. maaliskuuta 1852 Mälkölä, Muolaa) oli suomalainen piirtäjä ja taidemaalari.


title: Pehr Adolf Kruskopf

text:
Kruskopfin vanhemmat olivat Äyräpään tuomiokunnan tuomari Peter Kruskopf ja Maria Charlotta Rickneck. Hänen puolisonsa vuodesta 1832 oli Emilia Karolina Melartopaeus (1811 - 1887). Heillä oli kaikkiaan kymmenen lasta, joista vanhin oli vuodesta 1890 lähtien Suomen sähkölennätinpäällikön apulaisena toiminut valtioneuvos Pehr Emil Kruskopf (1833 - 1897).
Päästyään ylioppilaaksi Kruskopf meni opiskelemaan Turun Akatemiaan 1823 ja valmistuttuaan lakimieheksi 1827 toimi Turun hovioikeudessa. Tuomarin arvon Kruskopf sai 1841. Varsinaiselta ammatiltaan hän oli virkamies ja kielenkääntäjä, mutta toimi suuren osan elämästään eli 1830–1849 piirustuksen opettajana Helsingin yliopiston piirustuslaitoksella.


title: Pehr Adolf Kruskopf

text: Piirustusta Kruskopf opiskeli taiteilija Frans Fredrik Sedmigradskyn ohjauksessa Pietarissa. Teoksiaan hän toi ensi kerran näyttelyyn 1847, niitä on muun muassa Ateneumin taidemuseon kokoelmissa. Kruskopf oli Suomen varhaisimpia kivipiirrosten tekijöitä, 1837 hän julkaisi teoksen "Finska vyer, tecknade efter naturen", jossa on 11 käsin väritettyä kivipiirrosta. Ne ovat hänen piirtämiään ja litografioimiaan. Teoksessa "Finland framställdt i teckningar", joka ilmestyi 1845–1852, on 31 hänen työtään.


title: Slash’s Snakepit

text: Slash's Snakepit on Slashin (oikealta nimeltään Saul Hudson), Guns N' Rosesin entisen soolokitaristin, perustama yhtye. Slash's Snakepit perustettiin vuonna 1995. Yhtyeeltä on ilmestynyt kaksi albumia; "It's Five O'Clock Somewhere" (1995) ja "Ain't Life Grand" (2000). Guns n' Rosesin laulaja W. Axl Rose haastoi Slashin oikeuteen vuonna 1995, koska Slash's Snakepitin uusi albumi sisälsi kappaleita, jotka alun perin Axl oli suunnitellut Guns N' Rosesin uudelle albumille. Yhtye ei ole nykyään aktiivinen.


title: Rosinante

text: Rosinante () on kuvitteellinen hevonen Miguel de Cervantesin romaanissa "Don Quijote" (julkaistu alun perin 1605).


title: Rosinante

text: Kirjassa mielenvikainen ritari Don Quijote matkustaa Rosinantella ja aseenkantajansa Sancho Panzan kanssa etsimässä rakastettuaan Dulcineaa.


title: Rosinante

text: Don Quijoten ratsun nimeen sisältyy sanaleikki. "Rocín" merkitsee huonoa hevosta tai kaakkia. Rosinante viittaakin ”kaakkina olevaan”.


title: Rosinante

text: Suomalaisessa lastenelokuvassa "Rusinoita" (1987) esiintyvän Rusina-hevosen sanotaan saaneen nimensä Rosinanten mukaan. Rusinante-niminen hevonen on esiintynyt suomalaisessa lastenohjelmassa, jossa Tuttiritari-niminen henkilö omistaa kankaasta tehdyn Rusinanten.


title: Ascanio in Alba

text: Ascanio in Alba on (KV 111) on Wolfgang Amadeus Mozartin säveltämä kaksinäytöksinen (Festa teatrale in due atti) pastoraali-ooppera, jonka libreton on laatinut Abbé Giuseppe Perini.


title: Ascanio in Alba

text: Ooppera sai ensiesityksensä Milanon Teatro Regio Ducalessa 17. lokakuuta 1771. Kuitenkin teos kuuluu Mozartin harvemmin esitettyihin oopperoihin. Teoksen tilaaja oli Milanon kenraalikuvernööri, kreivi Karl Joseoh von Firmian. Esityksellä juhlistettiin Itävallan keisarinnan Maria Teresian pojan, arkkiherttua Ferdinandin avioliittoa Maria Ricciard Berenice D'Esten kanssa, tämä puolestaan oli Modenan herttuan Francesco III:n tytär.


title: Ascanio in Alba

text: Ensiesityksen rooleissa lauloivat:Tapahtumat sijoittuvat tulevaan Alba Longan kaupunkiin, joka sijaitsee lähellä Roomaa. Tapahtuma-aika on myyttinen aika.


title: Álki Zéi

text: Angelikí ”Álki” Zéi (, s. 1925, Ateena) on kreikkalainen romaanikirjailija. Hän syntyi kreetalaisen isän ja sámoslaisen äidin tyttäreksi.


title: Álki Zéi

text: Zéi asui lapsuutensa ensi vuodet Samosin saarella. Hän opiskeli filosofiaa Ateenan yliopistossa ja lähti myöhemmin Moskovaan.


title: Álki Zéi

text: Zéin kirjalliseen tuotantoon kuuluu muun muassa "Tämä on sotaa, Petros", joka käsittelee toista maailmansotaa 10-vuotiaan Pétroksen silmin.


title: Valko (kuvitteellinen hevonen)

text: Valko on yksisilmäinen valkoinen hevonen Aleksis Kiven "Seitsemässä veljeksessä". Valko on merkittävässä osassa veljesten elämässä, ja se mainitaan teoksessa nimeltä kolmisenkymmentä kertaa. Suomenhevosen kulttuurihistoriaan perehtyneen professori Olli Alhon mukaan Valko on romaanissa kuin kahdeksas veljes, joka asuukin talvella veljesten kanssa samassa pirtissä. Hänen mukaansa Valkon kuvaus kuvaa hevosen asemaa 1800-luvun maalaistalossa ilmeisen todenmukaisesti. Hevosen sukupuoli jää kuitenkin romaanissa avoimeksi.


title: Valko (kuvitteellinen hevonen)

text: Aleksis Kivi oli lukenut mies ja saanut paljon vaikutteita maailmankirjallisuuden merkkiteoksista. Kotimaisen kirjallisuuden professori Hannes Sihvo näki Valkossa yhteyksiä Ilmestyskirjan porton valkoiseen hevoseen. Veljesten ja pirun kohtaaminen on Asko Korpelan mukaan Kiven komiikan mestarilaukauksia. Piru paljastuu veljesten hevoseksi Valkoksi. Kirjailija Jukka Parkkinen muistuttaa, että samantapainen kohtaus on myös Daniel Defoen "Robinson Crusoessa", kun Robinson näkee samanlaisen paholaisen silmien kiillon pimeässä luolassa.


title: Roger Goodell

text: Roger Goodell (s. 19. helmikuuta 1959 Jamestown, New York, Yhdysvallat) on NFL:n komissaari, joka valittiin tehtävään Paul Tagliabuen tilalle yksimielisesti 8. elokuuta 2006. Ennen komissaariksi nimittämistä Goodell oli toiminut liigan toimitusjohtajana ja Tagliabuen kakkosmiehenä.


title: Roger Goodell

text: NFL:n ja NFL:n pelaajayhdistyksen välisen työehtosopimusneuvottelujen jälkeen maaliskuussa 2006 Paul Tagliabue ilmoitti siirtyvänsä eläkkeelle komissaarin tehtävistä heinäkuussa 2006. Huhtikuussa 2006 NFL asetti työryhmän valmistelemaan uuden komissaarin nimeämistä. Työryhmä esitteli ehdokkaat NFL-joukkueiden omistajien yhteisissä kokouksissa ennen äänestystä. Komitea koostui seitsemästä NFL-omistajasta: Jerry Richardson (Carolina Panthers), Woody Johnson (New York Jets), Jerry Jones (Dallas Cowboys), Robert Kraft (New England Patriots), Al Davis (Oakland Raiders), Lamar Hunt (Kansas City Chiefs) ja Mike McCaskey (Chicago Bears). Kahdeksas jäsen oli komitean puheenjohtaja Dan Rooney, Pittsburgh Steelersin omistaja.


title: Roger Goodell

text:
Ehdokkaiden määrä rajattiin 185:stä ensin yhteentoista ja haastattelujen jälkeen viiteen 30. heinäkuuta omistajien tapaamisessa Detroitissa ja uusi komissaari valittiin 8. elokuuta 2006 kolmipäiväisessä kokoontumisessa Chicagossa. Tullakseen hyväksytyksi voittajaehdokkaalla oli oltava 22 joukkueen tuki 32:sta. Al Davisin mukaan kolmetuntinen äänestys oli ajoittain jopa riitaisa, mutta lopulta viidennessä äänestyksessä komissaariksi valittiin yksimielisesti äänin 32–0 NFL:n operatiivinen johtaja Roger Goodell. Lopullinen yksimielisyys seurasi vasta, kun vähemmistössä olleet pienten markkina-alueiden NFL-omistajat lopulta taipuivat enemmistön edessä.
Goodellin vastaehdokkailla (asianajotoimisto Covington & Burlingin osakas Gregg Levy, asianajotoimisto Squire Sanders & Dempseyn osakas Frederick Nance, sijoitusyhtiö Fidelity Investmentsin operatiivinen johtaja ja hallituksen varapuheenjohtaja Robert L. Reynolds ja energiayhtiö Constellation Energyn toimitusjohtaja Mayo Shattuck) ei lopulta ollut paljonkaan mahdollisuuksia äänestyksessä.


title: Hard Rock Stadium

text: Hard Rock Stadium (tunnettu aikaisemmin myös nimillä Joe Robbie Stadium, Pro Player Stadium, Dolphins Stadium, Dolphin Stadium, Land Shark Stadium, Sun Life Stadium ja New Miami Stadium) on stadion Miami Gardensissa, Floridan osavaltiossa. Stadionilla pelataan amerikkalaista jalkapalloa, lacrossea, jalkapalloa ja baseballia. Stadion on Miami Dolphinsin kotistadion.


title: Hard Rock Stadium

text: Stadionilla on pelattu Super Bowl viisi kertaa (XXIII, XXIX, XXXIII, XLI ja XLIV) ja kahdesti baseballin World Series (1997 ja 2003).


title: Gaara

text: Gaara () on fiktiivinen henkilö anime- ja mangasarja Narutossa.


title: Gaara

text: Gaara on suosittu lukijoiden keskuudessa ja hän sijoittuukin Shonen Jump -lehden lukijaäänestyksissä kymmenen suosituimman hahmon joukkoon vieden yleensä sijan seitsemännen ja kymmenennen välillä.


title: Gaara

text: Gaara on Neljännen Kazekagen poika ja Temarin ja Kankuron pikkuveli. Hänen isänsä halusi tehdä lapsestaan kylänsä aseen ja määräsi Chiyon sulkemaan vastasyntyneeseen Gaaran sisään hirviö Shukakun. Tämän tekemiseen tarvittiin kuitenkin uhri, mihin käytettiin Gaaran äitiä, Karuraa. Ennen kuolemaansa, Karura kirosi Sunagakuren toivoen Gaaran kostavan kuolemansa. Gaara sai Shukakun ansiosta muun muassa kyvyn hallita hiekkaa ja hiekkakilven, joka aktivoitui aina vihollisen hyökätessä. Gaara tappoi vahingossa myös oman enonsa, tämän yrittäessä murhata Gaaran.


title: Gaara

text: Koko kylä alkoi vihata ja pelätä Gaaraa hänen kamalien kykyjensä takia. Gaarasta tuli siksi tunteellisesti sulkeutunut, hiljainen ja katkeroitunut. Häntä kohtaan tehtiin myös murhayrityksiä, mutta Gaaran voimat olivat kuitenkin niin suuret ettei murhaajista ollut hänelle vastusta vaan hän sai tyydytystä heidän tappamisestaan ja löysi siitä syyn elää. Gaaran elämä hankaloitui myös siten, ettei hän voinut koskaan nukkua, koska muuten hänen sisällään oleva hirviö olisi vienyt Gaaran mielen.


title: Gaara

text: Gaaraa koulutti hänen oma isänsä, mutta kasvatti pääasiassa enonsa, Yashamaru. Kuuden vuoden ajan kaikki kylässä pelkäsi Gaaraa Yashamarua lukuun ottamatta. Tähän aikaan näyttikin, että Yashamaru olisi ollut ainoa, joka välitti Gaarasta. Gaara kuitenkin järjesti vahingossa katastrofeja yhä useammin, minkä johdosta hänen isänsä alkoi suunnitella Gaaran murhaamista. Gaarasta olikin tullut hänen silmissään epäonnistuminen ja uhka kylälle. Muutaman epäonnistuneen yrityksen jälkeen, Kazekage määräsi Yashamarun tappamaan Gaaran.


title: Gaara

text: Kun naamioitunut Yashamaru hyökkäsi Gaaran kimppuun, Gaara vahingoitti häntä huomattavasti. Saatuaan selville tämän henkilöllisyyden, Gaara yritti pahoitella ja kysyi, miksi hän oli hyökännyt Gaaran kimppuun. Yashamaru paljasti ettei hän ollut koskaan rakastanut Gaaraa, koska hänen siskonsa (eli Gaaran äidin) kuolema oli Gaaran syytä. Ennen kuin Yashamaru kuoli, hän avasi liivinsä paljastaen räjähteitä ja pyytäen Gaaraa kuolemaan. Gaara kuitenkin selvisi räjähdyksestä hiekkansa avulla.


title: Gaara

text: Seuraavan kuuden vuoden ajan Gaaran kimppuun hyökkäsi jatkuvasti murhaajia, jotka hänen isänsä oli lähettänyt.


title: Gaara

text: Gaaran hyökkäys ja puolustus koostuu pääasiassa pelkästä hiekasta. Tunnetuin isku on Sabaku Kyuu (hiekkaruumisarkku) ja sitä seuraava Sabaku Sousou (hiekkahautajaiset), jolla Gaara murskaa vastustajan. Gaara on myös muutaman kerran käyttänyt Ryuusa Bakuruy-nimistä iskua (hiekka-aalto) sekä Ryuusa Sabakukyuu nimistä (aalto hiekkaruumisarkku). Gaara puolustautuu tekemättä itse mitään. Hiekka suojaa Gaaraa fyysisiltä iskuilta automaattisesti, ilman että Gaara edes ajattelee iskua. Mutta edes tämä ei täydellisesti suojaa Gaaraa. Chunin-kokeissa Lee onnistui lyömään Gaaraa nopeutensa takia. Mutta, vaikka Lee onnistuikin, Gaara sai silti voiton.Gaara on vahvin ninjoista hiekkansa avulla.


title: Gaara

text: Gaara osallistui yhdessä Kankuron ja Temarin kanssa Konohassa järjestettyihin Chuunin-kokeisiin. Saavuttuaan kylään, Konohamaru juoksi vahingossa Kankuroa päin, joka alkoi kiusata Konohamarua ja Narutoa. Gaara kuitenkin ilmestyi viereiseen puuhun käskien Kankuroa lopettamaan. Kaikki paikalla olleet säikähtivät, sillä kukaan ei ollut huomannut Gaaran saapumista. Tämä teki vaikutuksen jopa Sasukeen, joka vertasi Gaaran nopeutta ja hiljaisuutta Kakashiin. Myöhemmin, kokeiden ensimmäisessä osuudessa, Gaara käytti hiekasta luomaansa "kolmatta silmää" saadakseen oikeat vastaukset kokeissa.


title: Gaara

text: Kuoleman metsässä, Gaaran joukkue tapasi joukon sadeninjoja. Gaara sanoi heidän johtajansa, Shiguren, katsoneen häntä väärällä tavalla. Shigure nauroi vastustajansa nuoruudelle ja hyökkäsi Gaaran kimppuun, mutta hänen hyökkäyksensä epäonnistui Gaaran hiekan takia. Gaara sitten murskasi Shiguren hiekallaan. Tämän jälkeen Gaara tappoi vielä Shiguren toverit, Baiun ja Midaren, huolimatta siitä, että he anoivat armoa ja antoivat Gaaralle hänen tarvitsemansa käärön. Gaara olisi myös tappanut pensaikossa piileskelleen Ryhmä 8:n ja jopa Kankuron, mutta Temari sai hänet lopulta rauhoittumaan. He tavoittivat päämääränsä tunnissa päihittäen aiemman ennätyksen neljällä tunnilla. Anko myös huomasi, ettei Gaara ollut edes vahingoittunut eikä likainen, mikä oli lähes mahdotonta.


title: Gaara

text: Chunin-kokeiden kolmannen vaiheiden karsinnoissa, Gaara taisteli Rock Leeta vastaan. Lee oli yllättäin niin nopea ja voimakas, että onnistui lyömään Gaaraa, koska Gaaran hiekkakilpi ei ollut yhtä nopea kuin Lee. Huolimatta Leen parhaista taidoista, Gaara kuitenkin onnistui suojautumaan hänen iskuiltaan. Lopulta Gaara onnistui murskaamaan hiekallaan Leen käden ja jalan. Hän olisi myös tappanut Leen, mutta Leen opettaja, Might Guy, esti tämän.


title: Gaara

text: Ennen lopullisia otteluita, Gaara yritti tappaa sairaalassa nukkuvan Leen. Shikamaru Nara ja Naruto kuitenkin saapuivat paikalle ja estivät häntä. Gaara kertoi heille Shukakusta ja lapsuudestaan, mikä jähmetti Naruton, joka tajusi Gaaran olevan samanlainen kuin hän itse. Kun Gaara oli juuri hyökkäämäisillään kaksikon kimppuun, Might Guy astui sisään huoneeseen lopettaen Gaaran yritykset.


title: Gaara

text: Kun ottelut vihdoin alkoivat, Gaaran oli tarkoitus taistella Sasukea vastaan. Gaaralla oli myös tärkeä rooli ääni- ja hiekkaninjojen hyökkäyksessä Konohaan. Hänen oli tarkoitus vapauttaa Shukaku samalla kun Orochimarun käärmeet hyökkäsivät kaupunkiin. Sasuke onnistui kuitenkin vahingoittamaan Gaaraa, minkä johdosta hän menetti tajuntansa. Kankuro ja Temari ottivat hänet mukaansa tarkoituksenaan viedä Gaara turvaan parantumaan.


title: Gaara

text: Tätä seurasi pitkä takaa-ajo metsässä, kun Sasuke, Sakura ja Naruto jahtasivat hiekkakolmikkoa. Kankuro joutui jäämään matkalla taistelemaan Shinoa vastaan ja Temari jatkoi matkaan Gaaran kanssa. Kun Gaara lopulta palasi tajuihinsa, hän alkoi vapauttaa Shukakua. Hän myös taisteli Sasukea vastaan, josta ei kuitenkaan ollut Gaaralle vastusta. Lopulta Naruto päätyy taistelemaan yksin Gaaraa vastaan. Gaara muuttuu kokonaan Shukakuksi, mutta Naruto onnistuu kutsumaan taisteluun Gamabuntan, jonka kanssa voitti Shukakun ja Gaaran. Lopulta sekä Naruto että Gaara makasivat maassa uupuneina ja Naruto kertoi Gaaralle ymmärtävänsä yksinäisyyden tuskan. Hän myös lainasi Hakun sanoja sanoen, että voimakas on se, jolla on tärkeitä henkilöitä suojeltavana.


title: Gaara

text: Kun Gaaran sisarukset saapuivat, Gaara käski heitä olemaan taistelematta ja kolmikko lähti. Gaara pohti yhä Naruton sanoja ja pyysi anteeksi sisaruksiltaan.


title: Gaara

text: Kun hiekkaninjat saivat tietää Orochimarun huijanneen heidät sotaan Konohaa vastaan, he tekivät rauhan Konohan kanssa. Gaara ja hänen sisaruksensa lähetettiin avustamaan Shikamarun johtamaa ryhmää, jonka tarkoituksena oli palauttaa äänininjojen mukana lähtenyt Sasuke. Gaara saapui pelastamaan Rock Leen taistelusta Kimimaro Kaguyaa vastaan.


title: Gaara

text: Gaaran saapuessa Leen avuksi, hänen persoonallisuutensa oli muuttunut ja Gaara oli huolissaan Leen vammoista ja pahoillaan kaikesta mitä oli tehnyt hänelle. Hän käski Leen pysyä sivussa ja aloitti taistelun. Hän näytti taistelussa useita uusia taitoja, kuten hiekasta tehdyn hyökyaallon jonka lähetti vastustajaansa päin. Kimimaro joutuikin käyttämään toisen tason kirousmerkkiään taistelussa Gaaraa vastaan. Lopulta Gaara hautasi Kimimaron 200 metrin syvyyteen, missä paineen oli tarkoitus estää tätä edes liikuttamasta sormiaan.


title: Gaara

text: Kimimaro kuitenkin pakeni tästä verilahjansa ansiosta luoden samalla huimaavan määrän luupiikkejä maasta. Tämä olisi tappanut Gaaran ja Leen, ellei Gaara olisi luonut heille hiekasta alustat ilmaan. Kimimaro vielä onnistui loikkaamaan Gaaran luokse ja ollessaan juuri iskemässä Gaaraa, hän kuoli omaan tautiinsa. Gaara totesi, että he olisivat kuolleet, jos Kimimaro ei olisi ollut kuolemansairas.


title: Gaara

text: Kahden ja puolen vuoden aikahypyn välissä, Gaara on onnistunut pääsemään viidenneksi Kazekageksi, mutta on joutunut Akatsuki nimisen ryhmän kohteeksi Gaaran sisällä olevan Shukakun takia. Kahden Akatsukin jäsenen hyökätessä kylään, Gaara taistelee toista jäsentä, Deidaraa vastaan. Taistelun lopussa, Gaara saa iskun Deidaran "pommilta" ja häviää. Tuossa taistelussa Deidara menettää kumminkin toisen kätensä. Konohan kuullessa tästä, lähetetään ryhmä Kakashi (johon kuuluu Naruto, Sakura ja Kakashi) hakemaan Gaara takaisin Akatsukilta kyläänsä. Gaaralta poistetaan Shukakun voimat, minkä seurauksena Gaara kuolee. Ryhmä Kakashin matkan varrella hakemaan Gaaraa takaisin, he tapaavat Temarin, jolle kerrotaan mitä on käynyt, joten Temari vie ryhmä Kakashin nopeinta tietä kyläänsä. Kylässä Chiyo liittyy ryhmä Kakashiin ja he lähtevät etsimään Gaaraa. Ryhmä Kakashin löydettyä paikan, jossa Akatsukin piilopaikka on (jossa Shukakun voimat viedään), päästyään sisään, Gaara on jo kuollut ja Shukakun voimat poistettu. Gaara saadaan kumminkin herätettyä henkiin Chiyon tekniikalla (joka vaatii kuitenkin hänen oman henkensä) mutta tuon voimat eivät riitä ja Naruto tarjoutuu avuksi. Tällöin Gaara oli ensimmäistä kertaa näin rakastettu ja ikävöity. Kaikki olivat paikalla katsomassa kun Gaara heräsi kuolleista. Gaara oli jäykistynyt ihmetyksestä kun hiekkamaan asukkaat olivat häntä vastassa hänen palatessaan kotiin.


title: Isoalvejuuri

text: Isoalvejuuri ("Dryopteris expansa", syn. "D. assimilis", "D. austriaca") on suurikokoinen, rehevien ja kosteiden metsien saniainen.


title: Isoalvejuuri

text: Monivuotisella isoalvejuurella on tiheitten ja usein liuskaisten suomujen peittämä lyhyt maavarsi, joka on pysty tai vaakasuora. Maavarresta kohoaa hieman viistoja, tavallisesti kirkkaanvihreitä, 30–120 cm korkeita lehtiä. Lehden ruoti on noin puolet lehtilavan pituudesta ja ainakin keskeltä tummanruskeiden suomujen peittämä. Lehtilapa on kolmiomaisen puikea ja kolme kertaa parilehdykkäinen. Lehtilavan, lehdyköiden keskiranka ja lehdykät ovat alta harvaan nystykarvaisia. Lehdykät ovat pariosaisia ja niiden muoto vaihtelee puikeista kapeanpuikeisiin. Pikkulehdykät ovat kapeanpuikeita ja pariosaisia, tyvilehdykän ensimmäisen pikkulehdykkäparin alempi pikkulehdykkä on tavallisesti puolet lehdykän pituudesta. Pyöreät itiöpesäkeryhmät sijaitsevat lehdyköiden alapuolella ja ovat munuaismaisen katesuomun peittämiä. Suomessa isoalvejuuren itiöt kypsyvät heinä-elokuussa. Itiöt ovat väriltään vaaleita.


title: Isoalvejuuri

text: Isoalvejuuri muistuttaa huomattavan paljon etelänalvejuurta ("D. dilatata") ja sitä pidettiin pitkään etelänalvejuuren yhtenä muotona. Se muistuttaa myös Suomessa hyvin yleistä metsäalvejuurta ("D. carthusiana"), mutta isoalvejuuren lehti on isompi, liuskaisempi ja kolmiomaisempi. Isoalvejuuri voi risteytyä etelänalvejuuren kanssa.


title: Isoalvejuuri

text: Isoalvejuuren levinneisyysalue Euroopassa on itäinen. Sitä kasvaa Alpeilta Unkariin ja Romaniaan, ja edelleen pohjoiseen Puolan, Baltian ja Luoteis-Venäjän kautta Suomeen, Ruotsiin ja Norjaan sekä Skotlantiin. Lajin levinneisyysalue Luoteis-Venäjältä itään on huonosti tunnettu, mutta siitä on havaintoja sieltä täältä Siperiasta. Laajemmin isoalvejuurta tavataan Venäjän kaukoidässä, Korean niemimaalla sekä Japanissa. Pohjois-Amerikassa sitä kasvaa Alaskassa, Etelä- ja Keski-Kanadassa ja Yhdysvaltain itä- ja koillisosissa. Lajia tavataan myös Grönlannissa. Suomessa isoalvejuurta voi tavata koko maasta, mutta laji on vain paikoitellen yleinen ja puuttuu kokonaan laajoilta alueilta muun muassa Lapista.


title: Isoalvejuuri

text: Isoalvejuuri on varjokasvi, joka kasvaa tuoreissa, kosteissa ja soistuvissa kangasmetsissä ja lehdoissa, karuhkoissa korvissa, kallionalusissa, kalliontyvilouhikoissa, puronvarsilla ja paljakkavyöhykkeen purouomissa.


title: Isoalvejuuri

text: Isoalvejuuren juurakkoa on käytetty matolääkkeenä. Kasvi on myrkyllinen. Isoalvejuuren, kuten muidenkin alvejuurien, lehtiruotien alaosat ja juurakot sisältävät erityisesti monia myrkyllisiä orgaanisia yhdisteitä kuten fenoleja, floroglusiinia eli 1,3,5-trihydroksibentseenia (CH(OH), CAS-numero 108-73-6) ja filikshappoa (filixic acid, CHO, CAS-numero 4482-83-1).


title: Faudel

text: Faudel Belloua, taiteilijanimeltään Faudel (s. 6. kesäkuuta 1978 Mantes-la-Jolie) on algerialaistaustainen ranskalainen maailmanmusiikin esittäjä.


title: Faudel

text: Faudel syntyi Ranskassa, jossa isoäiti perehdytti hänet algerialaiseen perinnemusiikkiin. Faudelin ensimmäinen julkinen lauluesiintyminen tapahtui hääjuhlassa Oranissa.


title: Faudel

text: 12-vuotias Faudel alkoi esittää Khaledin ja Cheb Mamin rai-kappaleita ja perusti pian yhtyeen Les Etoiles du Raï. Faudelin ensimmäinen studioalbumi oli vuonna 1997 julkaistu "Baida". Vuonna 1998 hän julkaisi Khaledin ja Rachid Tahan kanssa livelevy "1,2,3 Soleilsin".


title: Faudel

text:
Faudelin myöhempiä albumeita ovat "Samra" (2001), "Un Autre Soleil" (2003) ja "Mundial Corrida" (2006). Muusikko on toiminut myös näyttelijänä mm. yhdessä Audrey Tautoun kanssa "Happenstance"-komediassa 2000. Faudel on vieraana Adelina Ismajlin kappaleessa "I love you more". Kappale julkaistiin vuonna 2011.
Toukokuussa 2017 hänen Instagram-tilinsä Faudel ilmoitti julkaisevansa uuden kaksikymmentä kappaleen albumin, joka julkaistiin yhteistyössä RedOne -yhtiön kanssa, sisältäen yhden All Dayin, All Nightin, joka paljastetaan kesäkuussa 2017 [14], [15] ]. Yhden All Day, All Night julkaistiin lopulta 26. huhtikuuta 2018 Touche pas à mon poste -messuilla! C8: lla (televisiokanava) [16].


title: Oedipus Rex

text: Oedipus Rex on Igor Stravinskyn säveltämä kaksinäytöksinen ooppera-oratorio. Libreton on kirjoittanut Jean Cocteau ja sen käänsi latinaksi Jean Daniélou. Konserttiversion ensi-ilta oli Pariisissa 30. toukokuuta 1927 ja näyttämöversion Wienissä 23. helmikuuta 1928.


title: Tito Puente

text: Ernesto Antonio ”Tito” Puente Jr (20. huhtikuuta 1923 New York – 1. kesäkuuta 2000 New York) oli latinalaisamerikkalaisen musiikin esittäjä. Hän asui Yhdysvalloissa ja oli puertoricolaisperäinen.


title: Tito Puente

text: Puente on esiintynyt myös itsenään televisiosarjoissa, kuten "Bill Cosby Show’ssa". Hän ääninäytteli itseään vierailevana tähtenä "Simpsonit"-animaatiosarjan kaksiosaisessa tarinassa ”Kuka ampui johtajan?” vuonna 1995.


title: Tito Puente

text: Tito Puenten vuonna 1962 julkaisemaa kappaletta ”Oye Como Va” on myöhemmin tehnyt tunnetuksi coverversiollaan myös Santana.


title: Tito Puente

text: Puente kävi lapsena piano- ja rumputunneilla. Jo 12-vuotiaana hän soitti ensimmäisessä yhtyeessään. Hän palveli laivastossa toisen maailmansodan alussa ja opiskeli musiikin teoriaa Juilliard School of Musicissa vuosina 1945–1947. Ensimmäisen kerran hän johti omaa orkesteriaan vuonna 1948 ja toi samalla vibrafonin latinalaismusiikkiin.


title: Tito Puente

text: Puente nousi massojen suosioon 1950-luvulla. Hänen musiikissaan oli vaikutteita monista karibialaisista ja afrokuubalaisista tyyleistä, kuten mambosta, sonista ja cha-cha-chasta. Hän esitti myöhemmin myös pop- ja bossa nova -tyyppistä musiikkia sekä salsaa.


title: Tito Puente

text: Puente nousi toisen kerran kuuluisuuteen 1990-luvun alussa Oscar Hijuelosin "Mambo Kings" -kirjan pohjalta tehdyn elokuvan myötä. Hän teki kaikkiaan noin 120 levyä. Hänen varhaiskautensa merkittävimpiä levyjä ovat vuonna 1956 julkaistu "Cuban Carnival" sekä kaksi "Dance Mania" -levyä vuosilta 1958 ja 1960. Vuonna 1991 julkaistu "The Mambo King" oli hänen sadas albuminsa.


title: Tito Puente

text: Puente voitti ensimmäisen Grammy-palkintonsa vuonna 1979 albumista "Homenaje a Beny Moré". Ennen kuolemaansa hän sai yhteensä viisi Grammya, joista viimeisin tuli vuonna 2000 albumista "Mambo Birdland". Hänelle myönnettiin vielä vuonna 2003 postuumisti Grammy Lifetime Achievement Award.


title: Tito Puente

text: Puente initioitiin afrokuubalaiseen santería-uskontoon vuonna 1974, ja sen merkiksi hän pukeutui vuoden ajan täysvalkoisiin vaatteisiin.


title: Tito Puente

text: Puente kärsi sydäninfarktin pian pidettyään show’n Puerto Ricolla. Kuukauden päästä hänelle tehtiin New Yorkissa sydänleikkaus, mutta hän ei selvinnyt vaan menehtyi 77 vuoden ikäisenä touko-kesäkuun vaihteessa 2000.


title: Pystykeiholehti

text:
Pystykeiholehti ("Sagittaria sagittifolia") on märkien paikkojen yleinen kasvi.
__notoc__
Pystykeiholehden lehdet ovat nuolen muotoiset, 20–25 cm leveät. Halkaisijaltaan parisenttisten kukkien terälehdet ovat valkeat, heteet ja emit tummanpunaiset. Hedelmä on hiukan hernettä isompi vihreä pallo. Kukat ja useimmat lehdet nousevat veden pinnan yläpuolelle, mutta kasvilla voi olla myös kapeita uposlehtiä.


title: Pystykeiholehti

text: Pystykeiholehti kasvaa Keski- ja Itä-Euroopassa, Venäjällä ja Pohjois-Amerikassa.


title: Pystykeiholehti

text: Pystykeiholehti kasvaa 10–50 cm syvässä vedessä savisilla, pehmeillä järvien, jokien ja murtovesilahtien rannoilla.


title: Pystykeiholehti

text: Pystykeiholehden turpeaa maavartta käytetään Kiinassa vihanneksena.


title: Nena

text: Nena, oik. Gabriele Susanne Kerner (s. 24. maaliskuuta 1960, Hagen) on saksalainen poplaulaja.


title: Nena

text: Kerner sai tulevan taiteilijanimensä jo kolmevuotiaana, kun hän oli perheensä kanssa lomalla Espanjassa. Nimi tulee espanjan kielen sanasta ”niña”, joka tarkoittaa pientä tyttöä. Vuonna 1977 hän jätti lukion ennen valmistumista ja seuraavien kolmen vuoden ajan hän oppi kultasepäksi. Pian tämän jälkeen Nena liittyi yhtyeeseen The Stripes, joka julkaisi singlen ”Ecstasy”, mutta hajosi pian. Vuonna 1981 Nena muutti poikaystävänsä Rolf Brendelin kanssa Länsi-Berliiniin. He tapasivat siellä tulevat yhtyetoverinsa, joiden kanssa julkaistiin pian single ”Nur geträumt”. Laulu pääsi Musikladen-ohjelmaan.


title: Nena

text: Nena sai kansainvälistä suosiota kappaleella ”99 Luftballons”. Single nousi vuonna 1983 Länsi-Saksan listojen ykköseksi. Kansainvälinen julkaisu seurasi, ja ”99 Luftballons” nousi brittilistojen kärkeen. Kappale pääsi listoille myös Yhdysvalloissa ja muualla maailmassa.


title: Nena

text: Nenan yhtye hajosi vuonna 1987. Tämän jälkeen hän alkoi seurustella sveitsiläisen näyttelijän Benedict Freitagin kanssa, ja pari sai kolme lasta, joista ensimmäinen syntyi vammaisena ja kuoli 11 kuukauden ikäisenä. Vuonna 1990 syntyivät kaksoset Larissa Maria ja Sakias Manuel. Kun Nenan suhde Freitagiin katkesi, hän sai Philipp Palmin kanssa pojat Samuel Vincent (s. 1995) ja Simeon Joel (s. 1997). Nena asuu nykyään Palmin kanssa Hampurissa.


title: Nena

text: Vielä yhtyeensä hajoamisen jälkeen Nena on julkaissut runsaasti soolomateriaalia ja myös listalle nousseita kappaleita. Esimerkiksi ”Liebe ist” nousi vuonna 2005 Saksassa listaykköseksi. Vuonna 2007 Nena julkaisi albumin "Cover Me", joka koostuu pelkästään coverlauluista.


title: John Irving Bentley

text: John Irving Bentley (1874–1966) oli yhdysvaltalainen lääkäri, jonka huomiota herättänyt kuolema Pennsylvaniassa oli oletettu itsesytyntä. Ilmiölle ei ole hyväksyttyä tieteellistä selitystä.


title: John Irving Bentley

text: Bentley nähtiin elossa viimeisen kerran 4. joulukuuta 1966. Hän ei kyennyt enää liikkumaan ilman kävelytukea, joten seuraavana aamuna mittarinlukija Don Gosnell saapui Bentleyn asunnolle. Aluksi Gosnell havaitsi ainoastaan merkillisen hajun. Kylpyhuoneesta hän löysi sen, mitä Bentleystä oli jäljellä: kasa tuhkaa ja puolikas jalka. Lattiaan oli tullut ainoastaan pieni reikä, muuten kylpyhuone ja talo olivat säilyneet käytännössä vaurioitta.


title: John Irving Bentley

text: Bentleyn kuolinsyyksi todettiin ”tukehtuminen ja 90-prosenttinen kehon palaminen”. Tutkimuksissa ei kyetty löytämään syttymisen syytä. Bentleyn kuolema on yksi historian tunnetuimmista itsesytyntätapauksista.


title: Ratamosarpio

text:
Ratamosarpio ("Alisma plantago-aquatica") on rannoilla kasvava vaaleakukkainen monivuotinen kasvi. Sen tieteellisen nimen osa "plantago" viittaa piharatamoon, jonka lehtiä rantasarpion lehdet muistuttavat. Englanniksi sitä kutsutaan nimellä "mad-dog weed", hullun koiran ruoho, ja sen on ajateltu auttavan vesikauhun torjunnassa.
Ratamosarpion varsi voi kasvaa metrin mittaiseksi. Sen lehdet ovat 30–50 cm pitkiä, sileäreunaisia ja lusikan muotoisia. Kukinto on pitkähaarainen, kukat pieniä ja valkoisia tai vaaleanpunaisia. Kukissa on kolme terälehteä.


title: Ratamosarpio

text: Ratamosarpiota tavataan Euroopassa Lappia lukuun ottamatta, Venäjällä ja Pohjois-Amerikassa.


title: Ratamosarpio

text: Ratamosarpio kasvaa matalassa vedessä.


title: Ratamosarpio

text: Ratamosarpiota on käytetty kansanlääkinnässä vesikauhun hoitoon.


title: Victor F. Hess

text: Victor Francis Hess alun perin Victor Franz Hess (24. kesäkuuta 1883 Steiermark, Itävalta – 17. joulukuuta 1964 New York, Yhdysvallat) oli itävaltalais-yhdysvaltalainen fyysikko, joka vuosina 1911–1913 tekemällään kokeellisella työllä osoitti, että ilmakehää voimakkaasti ionisoiva säteily on kosmista alkuperää. Hän sai kosmisen säteilyn keksimisestä Nobelin fysiikanpalkinnon vuonna 1936. Palkinto oli jaettu positronin keksijän Carl David Andersonin kanssa.


title: Victor F. Hess

text: Hess opiskeli fysiikkaa Grazin yliopistossa ja valmistui filosofian tohtoriksi 1910. Yhdysvaltojen kansalaisuuden hän sai 1944.


title: Serpien kylässä 2

text: Serpien kylässä 2 on toinen osa "Serpien kylässä" -sarjasta. Levyille on koottu radiosketsejä Pirkka-Pekka Peteliuksen ja Pedro Hietasen Yömyöhä-radio-ohjelmasta. Mukana ovat ohjelmat: "Kulttuuriruutu" sekä "Karvaspartakiadit". Tupla-CD:n saa myös "Serpien kylässä Box 1":n mukana.


title: Serpien kylässä 2

text: Ensimmäisellä levyllä on "Kulttuuriruutu" (23. lokakuuta 1987)


title: Serpien kylässä 2

text: Toisella levyllä on "Karvaspartakiadit" (5. helmikuuta 1988)


title: Serpien kylässä 3

text:
Serpien kylässä 3 on kolmas osa "Serpien kylässä" -sarjasta. Levyille on koottu radiosketsejä Pirkka-Pekka Peteliuksen ja Pedro Hietasen Yömyöhä-radio-ohjelmasta. Mukana ovat ohjelmat: "Matkailu kaventaa" sekä "Sota ja rauha". Tupla-CD:n saa myös "Serpien kylässä Box 1":n mukana.
__notoc__


title: Serpien kylässä 3

text: Ensimmäisellä levyllä on "Matkailu kaventaa"


title: Serpien kylässä 3

text: Toisella levyllä on "Sota ja rauha" (10. helmikuuta 1989)


title: Maanpuolustuskurssi

text: Maanpuolustuskurssi ("MPK") on Suomen puolustusvoimien toteuttama koulutus, jonka avulla halutaan muun muassa antaa johtavassa asemassa oleville sotilas- ja siviilihenkilöille kokonaisnäkemys ulko-, turvallisuus- ja puolustuspolitiikasta. Tarkoitus on, että myös kriisitilanteiden aikana eri organisaatioiden johto säilyy niiden henkilöiden käsissä, joilla se on normaalioloissa.


title: Maanpuolustuskurssi

text: Puolustusneuvosto hyväksyi vuonna 1960 esityksen yhteisten koulutustilaisuuksien järjestämisestä siviili- ja sotilashenkilöille. Koulutustilaisuuksien (maanpuolustuskurssit) ylin valvonta kuului puolustusneuvostolle ja niiden toimeenpanovastuu puolustusvoimain komentajalle.


title: Maanpuolustuskurssi

text: 1960-luvun lopulla kurssien osallistujien puoluetausta kiintiöitiin vastaamaan eduskunnan voimasuhteita. 1970-luvulla suurimman osallistujaryhmän, lähes kolmanneksen kurssilaisista, muodostivat talouselämän ylin ja keskijohto. Poliitikoilla ja hallinnon edustajilla oli kummallakin noin 15 prosentin edustus, tiedeyhteisöillä 12 prosenttia ja puolustusvoimilla kuusi prosenttia. Historioitsija Jukka Tarkan mukaan maanpuolustuskurssit levittivät tehokkaasti sitä sanomaa, että Suomen puolustuksesta huolehtiminen ei ollut ristiriidassa hyvien ulkosuhteiden kanssa, ja kohottivat puolustusvoimien arvostusta myös äärivasemmistossa.


title: Maanpuolustuskurssi

text: Maanpuolustuskorkeakouluun hallinnollisesti kuuluva Maanpuolustuskurssit vastaa kurssien toimeenpanosta ja järjestelystä sekä kurssien toiminnan suunnittelusta ja ohjauksesta.


title: Maanpuolustuskurssi

text: Valtakunnallisia maanpuolustuskursseja on järjestetty yli 200 kertaa ja niillä on koulutettu yli 8000 henkilöä. Lokakuussa 2012 alkanut kurssi oli järjestyksessä 203.


title: Maanpuolustuskurssi

text:
60. maanpuolustuskurssin edustajia oli 3. lokakuuta 1978 palaamassa tutustumismatkalta Kuopiosta ja Siilinjärveltä, kun heitä kuljettanut DC-3 putosi Juurusveteen heti lentoonlähdön jälkeen. Turmassa kuolivat kaikki koneessa olleet 15 henkilöä. Kurssin emäntä Tarja Halonen oli jäänyt lennolta pois lääketieteellisistä syistä.
Valtakunnallisen maanpuolustuskurssin tavoitteena on:Valtakunnalliselle kurssille valitaan kerrallaan noin 50 henkilöä, joista kolmannes edustaa elinkeinoelämää ja loput poliittisia päättäjiä, hallintoa, tiedotusvälineitä, tiedettä ja kulttuuria sekä puolustusvoimia ja rajavartiolaitosta.


title: Maanpuolustuskurssi

text: Maanpuolustuskurssien käytössä on Helsingin Maneesikadulla sijaitseva Uudenmaan kasarmiin kuulunut entinen maneesi. Maanpuolustuskursseja johtaa Maanpuolustuskorkeakoulun organisaatioon kuuluva upseeri.


title: Maanpuolustuskurssi

text: Valtakunnalliset kurssit valitsevat keskuudestaan oltermannin, emännän ja isännän.


title: Maanpuolustuskurssi

text: Valtakunnallisten maanpuolustuskurssien lisäksi järjestetään myös alueellisia kursseja.


title: Maanpuolustuskurssi

text: Kurssin käyneille järjestetään säännöllisesti jatkokursseja ja täydennyskursseja.


title: Maanpuolustuskurssi

text: Kurssin käyneiden yhdyssiteenä toimii valtakunnallinen Maanpuolustuskurssiyhdistys ry.


title: Maanpuolustuskurssi

text: Maanpuolustuskurssien johtajana ovat toimineet seuraavat upseerit:Vasemmistoliiton kansanedustajan Eila Tiaisen mielestä Puolustusvoimien järjestämä maanpuolustuskurssi on "käsittämättömän tehokasta aivopesua". Tiainen on kurssin käytyään sanojensa mukaan ymmärtänyt, miksi Suomessa ollaan niin yhtä mieltä maanpuolustukseen liittyvistä kysymyksistä.


title: Serpien kylässä 4

text:
Serpien kylässä 4 on neljäs osa "Serpien kylässä" -sarjasta. Levyille on koottu radiosketsejä Pirkka-Pekka Peteliuksen ja Pedro Hietasen Yömyöhä-radio-ohjelmasta. Mukana ovat ohjelmat: "Sana on vapaa" sekä "Burn in ja out". Tupla-CD:n saa myös "Serpien kylässä Box 1":n mukana.
__notoc__


title: Tinasotilas (albumi)

text: Tinasotilas on Rexin albumi, joka on julkaistu vuonna 1994.


title: Martha Washington

text: Martha Dandridge Custis Washington (o.s. Dandridge, 2. kesäkuuta 1731–22. toukokuuta 1802) oli Yhdysvaltain ensimmäisen presidentin George Washingtonin vaimo vuodesta 1759 lähtien. Avioliitto oli Martha Washingtonin toinen. Pariskunnalla ei ollut omia lapsia, mutta heillä oli neljä adoptiolasta. Yksi selitys sille miksei parilla ollut omia lapsia on se, että George Washington olisi ollut steriili.


title: Serpien kylässä 5

text: Serpien kylässä 5 on viides osa "Serpien kylässä" -sarjasta. Levyille on koottu radiosketsejä Pirkka-Pekka Peteliuksen ja Pedro Hietasen Yömyöhä-radio-ohjelmasta. Mukana ovat ohjelmat: "Ey-henkinen vainajien toivekonsertti" sekä "Freoninkierrätysiltamat Gumbostrandissa". Tupla-CD:n saa myös "Serpien kylässä Box 2":n mukana.


title: Serpien kylässä 6

text:
Serpien kylässä 6 on kuudes osa "Serpien kylässä" -sarjasta. Levyille on koottu radiosketsejä Pirkka-Pekka Peteliuksen ja Pedro Hietasen Yömyöhä-radio-ohjelmasta. Mukana ovat ohjelmat:
"Kriittinen katsaus menneeseen" sekä "Uusia ilmiöitä ja teknologiaa". Tupla-CD:n saa myös "Serpien kylässä Box 2":n mukana.
__notoc__


title: Debi Gliori

text: Debi Gliori (s. 1959 Glasgow, Skotlanti) on brittiläinen lasten- ja nuortenkirjailija sekä kuvittaja. Suomessa Debi Gliori tunnetaan parhaiten lempeästä "Karhuherra"-lastenkirjasarjasta sekä Strega-Borgian perheen synkistä vaiheista kertovasta, mustan huumorin täyttämästä "Magiaa"-fantasiasarjastaan.


title: Debi Gliori

text: Debi Gliori oli glasgowlaisen perheen ainoa lapsi. Hän kävi yksityistä katolilaista tyttökoulua. Koulunkäynti ei ollut menestys, ainoan lapsen ei ollut helppo sopeutua ja toverit välttelivät häntä. Hän viettikin enimmän aikansa piirrellen tai kirjoittaen tarinoita. Gliori uppoutui tarinoiden maailmaan, joista hän tuntui löytävän oman itsensä.


title: Debi Gliori

text: Gliori alkoi kirjoittaa lastenkirjoja vuonna 1976. Hän kävi taidekoulua Edinburghissa (Edinburgh College of Art) vuosina 1979–1984. Kouluaikana hän sai apurahan, jonka turvin saattoi opiskella vuoden Milanossa. Gliori sanoo taidekoulun olleen hyväksi hänen piirustustaidoilleen, muttei juuri itseluottamukselleen. Vuodesta 1984 eteenpäin Gliori on toiminut freelancerina.


title: Debi Gliori

text: Kahden epäonnistuneen avioliiton jälkeen Gliori on onnellisesti naimisissa ja hänellä on viisi lasta (vuoteen 2005 mennessä). Gliori kokkailee, käy kuntosalilla ja hänellä on kultainennoutaja.


title: Debi Gliori

text: Gliorin mukaan yksinäinen lapsuus kirjojen parissa valmisti häntä kirjailijan uraan: kirjailija viettää aikaa vuosikaudet yksinäisyydessä käyden keskusteluja ihmisten kanssa, joita ei ole olemassa. ""Se on sellainen hulluuden muoto, josta maksetaan."" Tosin uran alkupuolella palkkaa ei niinkään tullut. '"Söimme linssejä, katselimme talvisaikaan hengityksemme huuruamista talon "sisäpuolella" ja vedimme vain lisää villapaitoja yllemme." Gliori kertoo kärsineensä taiteensa vuoksi ahtautta, vilua ja nälkää.


title: Debi Gliori

text: Menestyksen karttuessa olot paranivat. Gliori työskentelee omassa studiossaan maaseudun hiljaisuudessa ja rauhassa. Studio sijaitsee puutarhassa ja sen ikkunoista on kuvauksellinen näköala. – Mutta ikkunoiden edessä on verhot, eikä ympärillä ole mitään, mikä veisi huomion työstä. Gliori vain odottaa, että näkisi tarinan hahmot päässään. Sitten hän kirjoittaa, lukee, kirjoittaa jälleen, pitkästyy, kirjoittaa ja jossakin vaiheessa tarinan hahmot tulevat ihmettelemään tätä touhua. Gliori omien sanojensa mukaan kuuntelee piirtäessään kovaäänistä musiikkia huojuen ympäriinsä, ja kirjoittaa kirjansa täytekynällä. Gliori on vastaanottanut teoksistaan palkintoja, mm. "Karhuherran urotyö" -kirjasta.


title: Debi Gliori

text: Debi Gliorin tuotannon pääosa koostuu lukuisista lasten kuvakirjoista, jotka hän on sekä kirjoittanut että kuvittanut. Tarinat ovat hyvin lämminhenkisiä ja perhekeskeisiä. Vanhemman ja lapsen suhde on vahvasti läsnä. Tarinoiden hahmot ovat eläinmaailmasta, päähenkilöt usein karhuja tai kaneja. Gliori on kuvittanut tarinansa lämpimästi ja runsain yksityiskohdin, joka näkyy paitsi esineistössä, myös kodintekstiilien kauniissa kuvioinneissa.


title: Debi Gliori

text: "Magiaa"-sarja, joka on tarkoitettu noin varhaisteini-ikäisille ja sitä vanhemmille, on mustan huumorin kyllästämää ja taiantäyteistä fantasiaa. Myös sen keskipisteenä on perhe, skotlantilaisessa linnanrötiskössä StregaSchlossissa asuvat Strega-Borgiat. Perheen arkihuolien ja -elämän ohella tarinat täyttyvät omaperäisestä huumorista, oudoista kotieläimistä (griippi, lohikäärme, Jeti jne.), enemmän ja vähemmän hyödyllisestä palvelusväestä, pirullisista juonista sekä niin maanpäällisistä kuin maanalaisistakin vihollisista. Sarja ei varsinaisesti ole kuvitettu, mutta joka luvun alkuun Gliori on piirtänyt jonkin kuvan.


title: Debi Gliori

text: Sarja on saanut hyviä arvosteluja ja palkintoehdokkuuksia. On muun muassa kuvattu, että Gliori on suodattanut Roald Dahlin ja Charles Addamsin omalaatuisen huumorinsa läpi ja tarjoilee kirjansa ("Magiaa millin tarkkuudella") piikikkäänä ja hauskana farssina.Sarja on tunnettu englanniksi nimellä "Pure Dead series" tai "The Strega Borgia Chronicles". Sarjan (englanninkielisen version) katsotaan koostuvan kahdesta trilogiasta nimiltään "Pure Dead" ja "Deep". Kuitenkin kolme jälkimmäistä teosta tunnetaan myös nimillä "Pure Dead Trouble", "Pure Dead Batty" ja "Pure Dead Frozen".


title: Internapoli Calcio

text: Internapoli Calcio on italialainen jalkapalloseura, joka pelaa Eccellenza Campania -sarjassa Italian viidenneksi korkeimmalla sarjatasolla. Se on perustettu vuonna 1964. Joukkue pelaa kotiottelunsa Arturo Collana -stadionilla, jolle mahtuu 12 000 katsojaa.


title: Internapoli Calcio

text: Internapoli Calcio nousi 1967 Serie C -sarjaan, josta se putosi neljä vuotta myöhemmin. Diego Maradonan poika Diego Sinagra pelasi joukkueessa kaudella 2006.


title: Salonsaari (Päijänne)

text: Salonsaari on Päijänteen saari, joka kuuluu Asikkalan kuntaan. Se muodostaa lähes puolet Salon kylän pinta-alasta.


title: Salonsaari (Päijänne)

text: Salonsaari sijaitsee yhdeksän kilometrin päässä Asikkalan keskustaajamasta Vääksystä. Saaren väkiluku on noin 160, loma-asukkaita on enemmän. Ihmisasutusta on saattanut olla jo kivikaudella. Kylä paloi vuonna 1897.


title: Salonsaari (Päijänne)

text: Suurin osa palveluista on Vääksyssä. Kylän oma koulu lakkautettiin 1963. Saarella on laajakaistayhteydet ja seurakunnan leirikeskus Kinismaja.


title: Salonsaari (Päijänne)

text: Kyläyhdistys kirjoitutti pääasiassa C-kaseteille tallennettujen haastattelujen, mutta myös muun aineiston pohjalta Salonsaaren historian.


title: Reichenau

text: Reichenau tarkoittaa seuraavia:Aihepiiriin liittyvät myös seuraavat:


title: Hiihtoputki

text: Hiihtoputki eli hiihtotunneli on tunneli, jossa voi hiihtää keinotekoisessa lumessa. Joissakin hiihtoputkissa hiihdetään luonnonlumella. Hiihtoputkessa ilman ja lumen lämpötila on muutaman pakkasasteen verran. Hiihtoputki voi kulkea maan alla. Maailman ensimmäinen ympärivuotinen hiihtoputki rakennettiin Vuokattiin 1998. Suomessa on hiihtoputket myös Helsingin Kivikossa, Jämijärvellä, Leppävirralla, Uudessakaupungissa ja Paimiossa.


title: Raahen majakka

text: Raahen majakka on pohjamajakka ja se on rakennettu Oulun öljysatamassa samaan aikaan kuin Oulu 1, Oulu 2 ja Oulu 3 eli vuonna 1965. Majakka sijaitsee Raahen poijuväylän suulla.


title: Raahen majakka

text: Majakassa oli alun perin asetyleenikäyttöinen valolaitteisto, joka on myöhemmin muutettu aurinkoenergialla toimivaksi. Valon kantomatka on 10,8 meripeninkulmaa.


title: Wheeljack

text: Wheeljack on Transformers-universumissa esiintyvä Autobotti. Hasbron luoma hahmo esiintyi ensimmäisen kerran vuonna 1984 "The Transformers" -animaatiosarjassa.


title: Wheeljack

text: Wheeljack on Autobottien keksijä, insinööri ja erittäin fiksu. Tästä huolimatta hän usein keksii keksintöjä, ilman että ajattelee niiden vaarallisuutta, niiden joutuessa vääriin käsiin. Hän oli ensimmäinen Transformeri, joka näkyi sarjan ensimmäisessä jaksossa. Wheeljack rakensi ja suunnitteli yhdessä Ratchetin kanssa Dinobotit. Myöhemmin, Atlantis Arise-jaksossa Wheeljack johti Autobottipartiota, jonka tehtävä oli tutkia merenpohjaa. Jouduttuaan Decepticonien ansaan, Wheeljack komensi joukot perääntymään ja uhrasi itsensä vangiksi, auttaen näin muut Autoboti pakoon. Bumblebee ja Spike onnistuivat kuitenkin pelastamaan hänet myöhemmin ja Wheeljack oli pelastamassa tämän jälkeen Optimus Primen johtamia Autobotteja Decepticonien hyökättyä Washingtoniin.


title: Wheeljack

text: Elokuvassa "" Wheeljack vilahtaa nopeasti vain kahden kuvan verran maassa makaavana, eliminoituna ruumiina.


title: Wheeljack

text: Wheeljack on sarjakuvan alkupuolella sivuosassa, Optimus Primen tukijoukoissa, mutta sarjakuvan edetessä hän saa isomman roolin. Optimus Primen kuoltua Wheeljack kuului korkea-arvoisista Maan autoboteista muodostuvaan ryhmään, jonka tehtävänä oli päättää seuraaja edesmenneelle Optimukselle. Wheeljack oli valitsemassa Grimlockia uudeksi johtajaksi. Myöhemmin Wheeljack järjesti ystävänsä Sky Lynxin pelastamaan Grimlockin jahtaamia pikkulapsia.


title: Wheeljack

text: Optimus Primen palattua Wheeljack haavoittui pahasti taistelussa suuret voimat itselleen saaneen Starscreamia vastaan. Wheeljack oli tämän jälkeen pitkään deaktivoituna, mutta sarjakuvan loppupuolella, Unicronin hyökätessä Cybertronille, Grimlock onnistui herättämään hänet takaisin eloon. Wheeljack selvisi taistelusta elossa ja oli Transformerien välisen sodan loputtua kahden Autobotin ja Decepticonin muodostaman johtajaryhmän tiedemiehenä. Sarjan lopussa Wheeljack oli elossa.


title: Wheeljack

text: "Armadassa" Wheeljack on entinen Autobotti, Hot Shotin ystävä. Hän on kuitenkin kokenut tulleensa Hot Shotin pettämäksi ja haluaa kostoa. Wheeljack on vaihtanut puolta ja on nyt Decepticon. Wheeljack on surkea ampuja, joka ei perustu vanhaan Generation 1 hahmoon lainkaan, vaan on nimestään huolimatta täysin eri hahmo.


title: Wheeljack

text: "Energonin" Wheeljack ei liity Armadan Wheeljackiin, vaikka kyseessä onkin jatko-osa "Armadalle". Wheeljack tunnetaan "Energonin" amerikkalaisessa versiossa nimellä Downshift ja hänen hahmonsa on lähempänä alkuperäistä "Generation 1 " -hahmoa, niin luonteeltaan kuin ulkonältään.


title: Wheeljack

text: Wheeljack on Bulkheadin hyvä ystävä ja entinen taistelutoveri Romuttajien joukossa. Wheeljack oli tottunut enemmän Romuttajana omistaumilleen metodeille, eikä sen vuoksi tullut toimeen esimiehensä, Ultra Magnuksen, kanssa, joka oli alaisiaan paljon järjestäytyneempi.


title: Wheeljack

text: Wheeljack nähtiin animaatiosarjassa "" ensi kerran jaksossa "Huijari", jossa hän joutui Decepticonien vangiksi ja häneksi naamioitunut Decepticon Makeshift lähetettiin paikantamaan Autobottien tukikohta ja johdattamaan Decepticonit sinne. Mutta Wheeljack pakeni ja tuhosi Makeshiftin asentamalla häneen pommin ja lähettämällä takaisin Nemesikseen. Wheeljackilla oli kuitenkin paljon tehtävää, eikä hän voinut jäädä Maahan.


title: Wheeljack

text: Wheeljack palasi toisella kaudella Maahan löytääkseen Decepticonin nimeltä Dreadwing. Hän jäi tällä kertaa, mutta päätti Team Primeen liittymisen sijaan ensin tutkia Maata. Hän kuitenkin auttoi mm. Ratchetia Resonanssitykin etsinnässä ja yritti kostaa Insecticon Hardshellille sen mitä tämä teki Bulkheadille. Kauden lopulla Decepticonien hyökätessä Autobottien tukikohtaan, Wheeljack viivytti Decepticoneja kunnes muut pääsivät turvaan. Mutta hänen aluksensa, Jackhammer, tuhottiin ja hän joutui vangiksi.


title: Wheeljack

text: Wheeljack pääsi pakoon ja jäi Team Primeen, mutta kesti aikansa, ennen kuin hän alkoi tulla toimeen samanaikaisesti ryhmään liittyneen Ultra Magnuksen kanssa.


title: Wheeljack

text: Wheeljack on saatavana videopelin "" moninpelitilaan pelattavaksi hahmoksi ladattavan lisäsisällön kautta.


title: Wheeljack

text: Elokuvassa "" Wheeljack esiintyy siniseksi Mercedes-Benz W212:ksi muuntautuvana Autobottien varustemestarina, jonka kasvot muistuttavat Albert Einsteinin kasvoja. Tosin itse elokuvassa hahmoa kutsutaan nimellä Que. Nimi viittaa James Bond-kirjojen varustemestariin nimeltä Q. Elokuvan lopputeksteissä luki "Que/Wheeljack".


title: Wheeljack

text: Elokuvan alussa Que oli Bumblebeen, Sideswipen ja Dinon mukana Iranissa pysäyttämässä laitonta ydinvoimalaa. Myöhemmin hänet nähtiin NESTin tukikohdassa antamassa Ironhidelle uudet kanuunat, joita tämä käytti myöhemmin Dreadien tappamiseen. Chicagon taistelussa Que antoi myös Samille, Eppsille ja muutamalle entiselle Eppsin NEST-toverille tarttumahansikkaat () sekä Pum-kepit (), joista Sam käytti yhden Starscreamin tappamiseen. Que joutuu myöhemmin Bumblebeen, Ratchetin, Sideswipen ja Dinon ohella Soundwaven, Barricaden ja muutaman muun Decepticonin vangiksi. Soundwave päättää, että Que tapettaisiin ensin. Que yrittää anoa armoa, mutta yksi Decepticonsotilaista ampuu häntä ja lopulta Barricade antaa viimeisen iskun tappaen Quen. Tämä lopulta kostautuu Decepticoneille, kun Bumblebee tappaa Soundwaven ja NESTin sotilaat tappavat Barricaden ja muut vangitsemiseen osallistuneet Decepticonit.


title: Wheeljack

text: -videopelissä Wheeljack ei itse esiintynyt, mutta hänen nimensä on mainittu. Hän valmisti "Heavy Iron 2.0"-päivityksen Ironhidelle, jotta tämä voisi tuhota Mixmasterin.


title: Izzat Ibrahim al-Duri

text: Izzat Ibrahim al-Duri (s. 1. heinäkuuta 1942) on irakilainen sotilaskomentaja ja maan entinen varapresidentti ja vallankumousneuvoston varapuhemies aina vuoden 2003 Irakin miehitykseen. Presidentti Saddam Husseinin teloituksen jälkeen hänet nimitettiin kielletyn Baath-puolueen Irakin osaston johtoon.


title: Izzat Ibrahim al-Duri

text: Izzat Ibrahim al-Duri oli jäämyyjän poika Tikritistä. Hän oli yksi avainhenkilöistä kaappauksessa, jotka toi Baath-puolueen valtaan 1968, ja vuonna 2003 yksi kolmesta kaappaukseen osallistuneesta Saddam Husseinin ja Taha Yasin Ramadanin kanssa, jotka olivat vielä elossa. Hän oli kotoisin Tikritin seudulta, ja kuului samaan klaaniin kuin Hussein, joten hänellä ei ollut tästä riippumattomia tukijoita. Al-Durin tytär oli lyhyesti naimisissa Udai Husseinin kanssa.


title: Izzat Ibrahim al-Duri

text: Izzat Ibrahim al-Duri oli ollut sairas jo vuosia. Hän kärsi leukemiasta ja kävi verensiirrossa puolen vuoden välein. Kun hän oli 1999 hoidettavana Wienissä, Itävallan oppositio vaati hänen pidättämistään sotarikoksista. Al-Durin ilmoitettiin kuolleen useita kertoja.


title: Izzat Ibrahim al-Duri

text: Maaliskuussa 2003 hän komensi joukkoja Pohjois-Irakissa Yhdysvaltain hyökätessä maahan. Yhdysvallat on luvannut hänestä tai hänen hautapaikkansa löytämisestä 10 miljoonan dollarin palkkion.


title: Izzat Ibrahim al-Duri

text: Yhdysvaltojen vetäydyttyä Irakista al-Duri on johtanut Jaysh Rijal al-Tariqa al-Naqshbandia-terroristijärjestöä, joka tukee Baath-puolueen paluuta valtaan. Irakin viranomaiset uutisoivat al-Durin kuolleen taisteluissa Bagdadin pohjoispuolella 17. huhtikuuta 2015. Al-Durin kannattajat kiistivät väitteet.


title: Izzat Ibrahim al-Duri

text: Al-Duri esiintyi 7. huhtikuuta 2018 suorassa lähetyksessä Baath puolueen 71-vuotispäivänä.


title: Pietarsaaren majakka

text: Pietarsaaren majakka oli pohjamajakka ja se rakennettiin Nygrundetin kivikkomatalan pohjoisreunaan 1985. Majakan kasuuniosaa asennettaessa se upotettiin vahingossa 20 metriä väärään kohtaan, joten jo ennestään ahdas väylä tiukentui entisestään. Majakan tehtävänä oli opastaa laivat ohi Nygrundetin ja Kallanin vaarallisten karikkojen. Seudulla tapahtui vakava haveri 6. syyskuuta 1972, jolloin Nygrundetin luona ollut ruoppaaja "Nostaja" kaatui myrskyssä. Onnettomuudessa hukkui 16 ihmistä.


title: Pietarsaaren majakka

text: Pietarsaaren majakan valonlähde toimi tuulienergialla.


title: Pietarsaaren majakka

text: Majakka korvattiin 2016 valaistulla reunamerkillä.


title: Jukka Rautakorpi

text: Jukka Tapio Rautakorpi (s. 17. joulukuuta 1963 Kauhajoki) on suomalainen jääkiekkovalmentaja. Hän on valmentanut muun muassa JYPin junioreita, Tapparaa, Lukkoa, HPK:ta, Amur Habarovskia sekä Leksandia. Kauden 2010–2011 Rautakorpi valmensi 18-vuotiaiden maajoukkuetta. Rautakorpi on valmentanut joukkueensa kuusi kertaa SM-liigan finaaleihin, mutta voittanut näistä sarjoista vain yhden. Rautakorpi siirtyi kaudella 2017–18 valmentamaan Tapparaa.


title: Jukka Rautakorpi

text: Jukka Rautakorpi on yksi jyväskyläläisen valmennusopin saaneista valmentajista. Hän toimi aluksi JyP HT:n juniorijoukkueiden päävalmentajana. Kaudelle 1994–1995 hän siirtyi JyP HT:n liigajoukkueen 4. valmentajaksi Kari Savolaisen avuksi.


title: Jukka Rautakorpi

text: Kaudesta 1995–1996 lähtien Rautakorpi on toiminut päävalmentajana eri joukkueissa. Hän aloitti uransa päävalmentajana Tapparassa, jossa hän on toiminut urallaan neljään otteeseen: 1995–1997, 1999–2003, 2005–2006 sekä 2012–2014. Rautakorven tullessa toisen kerran urallaan Tapparan peräsimeen hän valmensi joukkueensa kolmena keväänä peräkkäin SM-liigan finaaleihin. Kahdella ensimmäisellä kerralla (2000–2001 ja 2001–2002) Tapparan oli tyytyminen SM-hopeaan, mutta Rautakorven viimeisellä kaudella (2002–2003) keväällä 2003 Tappara voitti Suomen mestaruuden.


title: Jukka Rautakorpi

text: Tampereelta Rautakorpi siirtyi valmentamaan Rauman Lukkoa, jonka peräsimessä hän oli kaudella 2003–2004 marraskuulta lähtien ja kauden 2004–2005.


title: Jukka Rautakorpi

text: Seuraavan kauden Rautakorpi valmensi jälleen Tapparaa, mutta erosi yllättäen keväällä 2006 kesken kaksivuotisen sopimuskautensa.


title: Jukka Rautakorpi

text: Kauden 2007–2008 Rautakorpi toimi päävalmentajana Ruotsissa, Allsvenskanissa Leksandin joukkueessa.


title: Jukka Rautakorpi

text: Kaudet 2008–2009 ja 2009–2010 Rautakorpi toimi HPK:n liigajoukkueen päävalmentajana Matti Alatalon jälkeen kunnes ilmoitti keväällä 2010 HPK:n voitettua SM-hopeaa liigauran olevan toistaiseksi ohi.


title: Jukka Rautakorpi

text: Marraskuussa 2011 julkistettiin Rautakorven tekemä 3+1-mallinen sopimus Tapparan kanssa. Rautakorven kaikkiaan neljäs valmennuspesti Tapparassa alkoi toukokuun alussa 2012. Kaudella 2012–13 Rautakorpi valmensi Tapparan finaaleihin saakka, mutta siellä joukkue hävisi Porin Ässille, ja Rautakorpi sai taas hopeaa. Seuraavalla kaudella 2013–2014 Rautakorpi valmensi Tapparan jälleen hopealle, kun se hävisi Oulun Kärpille historian ensimmäisessä seitsemänteen otteluun venyneessä finaalisarjassa.


title: Jukka Rautakorpi

text: Toukokuussa 2014 Tappara ilmoitti Rautakorven jättävän paikkansa liigajoukkueen päävalmentajana siirtyäkseen valmentamaan Lev Prahaa, joka kuitenkin luopui KHL-paikastaan. Lokakuussa 2014 Amur Habarovsk palkkasi Rautakorven korvaamaan kesken kauden erotettua päävalmentajaansa.


title: Jukka Rautakorpi

text:
Rautakorpi on toiminut valmennusuransa ohella Jääkiekkoliiton valmennuspäällikkönä vuosina 1997–1999 ja eri maajoukkuetehtävissä, mm. kausilla 2008–2009 ja 2016–2017 alle 20-vuotiaiden päävalmentajana. Jälkimmäinen rupeama päättyi kesken MM-turnauksen, kun Rautakorpi valmennusryhmineen erotettiin Suomen hävittyä kolme ensimmäistä otteluaan ja jouduttua karsintasarjaan. Ennen HPK:n valmentajaksi siirtymistä Rautakorpi työskenteli Kuortaneen urheiluopistolla valmennusjohtajana. Kauden 2010–2011 Rautakorpi toimi alle 18-vuotiaiden maajoukkueen päävalmentajana ennen siirtymistään Jääkiekkoliiton valmennusjohtajaksi Vierumäen urheiluopistolle.
Jukka Rautakorvella ei ole kokemusta pääsarjapeleistä, mutta hän on pelannut jääkiekkoa ennen valmennusuraansa S-Kiekossa Seinäjoella alemmissa sarjoissa ja Keuruun KeuPa HT:n riveissä II-divisioonassa. Aktiiviuran tilastoista löytyy kausi 1988–1989, jolloin hän teki 35 ottelussa 16 maalia ja antoi 31 maaliin johtanutta syöttöä, eli yhteensä 47 pistettä ja sai 66 jäähyminuuttia.


title: Jukka Rautakorpi

text: Rautakorven veli Kari toimii KeuPa HT:n valmennuksessa ja Karin poika Toni Rautakorpi pelaa Suomi-sarjassa Nokian Pyryn joukkueessa.


title: Kaley Cuoco

text: Kaley Christine Cuoco (s. 30. marraskuuta 1985 Camarillo, Kalifornia, Yhdysvallat) on yhdysvaltalainen näyttelijä. Hänet tunnetaan parhaiten Bridget Hennessyn roolista televisiosarjassa "Teinitytön kasvatusopas", Billie Jenkinsin roolista sarjassa "Siskoni on noita" ja Pennyn roolista sarjassa "Rillit huurussa".


title: Kaley Cuoco

text: Kaley Cuocon näyttelijänura alkoi vuonna 1992 televisioelokuvasta "Juoksuhiekkaa: Ei pakotietä". Hänen roolinsa Maureen McCormickina elokuvassa "Growing up Brady" vuonna 1999 toi hänelle paljon huomiota, samoin kuin rooli CBS:n komediasarjassa "Ladies Man". Cuoco esitti Bridget Hennessyä sarjassa "Teinitytön kasvatusopas" vuosina 2002–2005.


title: Kaley Cuoco

text: Cuoco on näytellyt NBC:n minisarjassa "10,5". Vuonna 2004 Cuoco antoi äänensä Disney Channelin Brandy Harringtonille lastenpiirretyssä "Brandy ja Herra Whiskers". Hän ääninäytteli myös Elenaa animaatiosarjassa "Hirviöallergiaa".


title: Kaley Cuoco

text: Vuonna 2004 ilmestyneessä elokuvassa "The Hollow", Cuoco näytteli yhdessä Nick Carterin ja Kevin Zegersin kanssa. Hän pääsi sijalle 74. maailman seksikkäimpien naisten listalla samana vuonna ja uudestaan vuonna 2005. Cuoco tuli mukaan "Siskoni on noita" -sarjaan vuonna 2006 nuorena noitana nimeltä Billie Jenkins. Tammikuussa 2007 hänellä oli pieni rooli sarjassa "Pako".


title: Kaley Cuoco

text: Syksyllä 2007 Cuoco aloitti komediasarjan "Rillit huurussa" kuvaukset, jossa hän näyttelee Pennyä. Hän on voittanut roolistaan parhaan komedianäyttelijän Satellite-palkinnon.


title: Kaley Cuoco

text: Cuoco on myös ääninäytellyt sarjassa "Bratz".


title: Kaley Cuoco

text: Kaley Cuoco oli nuorena kotiopetuksessa. Hänellä on nuorempi sisar Briana. Kaleyn isä Gary Cuoco on amerikanitalialainen ja äiti Layne Wingate amerikanenglantilainen. Cuoco on hyvä ystävä "Teinitytön kasvatusopas" -sarjan vastanäyttelijänsä Amy Davidsonin kanssa.


title: Kaley Cuoco

text: Cuoco seurusteli kaksi vuotta "Rillit huurussa" -sarjan vastanäyttelijänsä Johnny Galeckin kanssa. Cuoco ja Galecki erosivat alkuvuodesta 2010 pysyen ystävinä.


title: Kaley Cuoco

text: Cuoco meni kihloihin Josh Roshnikin kanssa lokakuussa 2011, mutta pari erosi 2012. Cuoco on seurustellut myös muusikko Christopher Frenchin kanssa ja levyttänyt tämän kanssa kappaleen hyväntekeväisyyteen.


title: Kaley Cuoco

text: Cuoco kihlautui tennispelaaja Ryan Sweetingin kanssa syyskuussa 2013 kolmen kuukauden seurustelun jälkeen. Cuoco ja Sweeting menivät naimisiin saman vuoden joulukuussa. Syyskuussa 2015 he ilmoittivat eroavansa.


title: Kaley Cuoco

text: Cuoco pitää ratsastuksesta ja pöytätenniksestä. Vuonna 2010 hän loukkaantui ratsastusonnettomuudessa.


title: Tosa

text: Tosa Inu (土佐闘犬 ("Tosa touken"), myös "Tosa ken") on japanilainen koirarotu, joka on jalostettu taistelukoiraksi. Kotimaassaan rotua käytetään yhä tähän tarkoitukseen, mutta muualla tosa on lähinnä seura- ja vahtikoira, mutta sitä on käytetty myös muun muassa suojelukoirana.


title: Tosa

text: Tosa on suurikokoinen, rakenteeltaan roteva ja lihaksikas, voimaa ilmentävä ja karismaattinen komea koira. Tosalla on neliön muotoinen kuono, luppakorvat, vahva kaula jossa löysä nahka, tasainen suora selkä, hieman kaareva, aavistuksen kuroutunut alalinja, kohtalaiset kulmaukset edessä ja takana, kintereeseen ulottuva tyvestä paksu häntä. Turkki on lyhyt ja tiivis, värit: keltainen, punainen, brindle, musta ja musta ruskein merkein. Pienet valkoiset merkit ovat sallittuja varpaissa ja rinnassa. Säkä uroksella vähintään 60 cm ja nartulla 55 cm. Yhdysvalloissa ja Itä-Euroopassa kasvatetaan huomattavasti kookkaampia linjoja kuin Japanissa.


title: Tosa

text: Luonteeltaan tosa on rauhallinen, rohkea, peloton, itsevarma, herkkä ja erittäin älykäs. Tosa on omanarvontuntoinen ja tuo oman ylpeytensä avoimesti esille. Sen vuoksi koirat vaikuttavat usein vaikeasti lähestyttäviltä. Koirissa on kuitenkin eroja ja toiset ovat varautuneempia vieraita kohtaan. Tarkka ja huolellinen sosiaalistaminen on tärkeää. Silti on olemassa koiria, jotka eivät vain pidä muista koirista, vaikka sosiaalistaminen olisi huolellisesti tehty. Kaikki epätoivottu ja aggressiivinen käyttäytyminen muita koiria kohtaan on alusta asti kiellettävä. Koira on hyvin herkkä jo pelkille äänensävyille, mikä kannattaa ottaa koulutuksessa huomioon. Koira ei anna epäoikeudenmukaista kohtelua anteeksi. Erityisen herkkänä koirana tosa kyllä huomaa, milloin ihminen ei ole tyytyväinen.


title: Tosa

text: Tosa ei kokonsa, voimiensa ja luonteensa vuoksi käy aloittelijalle vaan vaatii kokeneen, johdonmukaisen omistajan. Koirat hyväksyvät kaiken, mikä kuuluu laumaan. Koiraa on helpompi pitää yksin tai pariskuntana (uros ja narttu). Tosa haluaa tehdä työtä ja sen kanssa voi harrastaa monenlaista. Silti koira ei kaipaa jatkuvaa aktivointia. Tosa ei sovellu ulkokoiraksi. Koira haluaa ja sen kuuluu olla perheen keskellä. Tosa on kaikkeen valmis, ja sen voi ottaa mihin tahansa mukaan. Edellytyksenä on huolellinen sosiaalistaminen ja koulutus.


title: Tosa

text: Tosa haukkuu hyvin vähän, mutta on kuitenkin luotettava suojelija. Tosa rakastaa säännöllisiä rutiineja eikä hermostu pienestä. Koiraa ei voi kuitenkaan sanoa laiskaksi, vaan se rakastaa liikuntaa ja tarvitsee sitä pysyäkseen terveenä ja pitkäikäisenä. Iso koira kehittyy hitaasti ja raskas liikunta ennen 15 kuukauden ikää vahingoittaa koiraa.


title: Tosa

text: Tosa inun kasvattaminen Tanskassa on ollut kiellettyä vuodesta 2010.


title: Tosa

text: Syyskuussa 2018 kaksi Tosa Inu karannutta taistelukoiraa raateli pihassaan olleen karjalankarhukoiran Kerimäellä. Tapettuaan talon koiran ne jäivät talon pihapiiriin koko yöksi eikä talon omistajat päässeet ulos. Koirat olivat tekoaikaan vapaana.


title: Tosa

text: Tosa syntyi, kun Japanin alkuperäisrotuun Shika inuihin kuuluvaan Shikokuun risteytettiin länsimaisia rotuja. 1870-luvun lopulla käytettiin bulldoggia, mastiffia ja saksanseisojaa. Myöhemmin 1920-luvulla käytettiin vielä Tanskandoggia. Myös bernhardinkoiraa ja bullterrieriä on mahdollisesti käytetty, mutta näiden käytön ajankohdista ei ole tietoa. Jokaisella risteytyksellä oli tietty merkitys rodun kehityksessä. Tosa sai nimensä Shikokun saaren alueesta jossa se sai alkunsa.


title: Tosa

text: Koirataistelut ovat merkittävä osa japanilaista kulttuuria ja tämä vanha perinne on edelleen suosittua, erityisesti Shikokun alueella. Japanilaiset ovat ylpeää kansaa ja häviö on aina häpeäksi joten ei ole ihme, että nimenomaan taistelukoiraksi jalostettu suuri, voimakas ja lihaksikas Tosa yleistyi nopeasti ja jätti pian varjoonsa alkuperäiset Nihon inut.


title: Tosa

text: Suomessa oli tosia ensimmäisen kerran jo 1990-luvun puolivälissä, ja kennel Higienopolis teetti kahdella Yhdysvaltain tuonnilla, viraillisilta nimiltään Fire Mountain's Flaming Arrow ja Sushi, maamme ensimmäisen pentueen vuonna 1996. Siihen syntyi kolme punaista urosta, yksi kellanruskea uros ja kolme punaista narttua. Näistä ainoastaan Alankomaihin Octopus -kenneliin viety narttu Higienopolis Satsuki jatkoi sukua, minkä vuoksi kasvatus- ja harrastustoiminta Suomessa hiipui viideksitoista vuodeksi.


title: Tosa

text: Yhden kyseiseen alankomaalaiseen pentueeseen syntyneen nartun punainen tyttären tytär Octopus Itokeki Ni kuitenkin vietiin vuonna 2007 vastaavasti Suomeen ja sitä seurasi vuonna 2008 punainen Tšekin tuontiuros Asscan Achabey. Vuonna 2010 tuotiin Puolasta kellanruskea uros ja Liettuasta punainen narttu.. Ensimmäinen suomalainen pentue 16 vuoteen syntyi heinäkuussa 2012 Immortalwarriors-kenneliin Octopus Itokeki Nille ja Asscan Achabeylle. Suomessa ei toistaiseksi ole vielä yhtään Japanista tuotua tosaa, vaan kaikki tuonnit edustavat amerikkalaisia, hollantilais-ranskalais-italialaisia ja itäeurooppalaisia linjoja.


title: Kallan

text: Kallanin majakka sijaitsee Kallan-nimisellä luodolla Pietarsaaren edustalla. Vuonna 1956 rakennetussa majakassa on piirteitä, jotka muistuttavat Suomen ensimmäisiä merenpohjaan rakennettuja pohjamajakoita. Kallanin ensimmäinen valolaitteisto oli asetyleenikäyttöinen, mutta majakka sähköistettiin ja automatisoitiin vuonna 1964. Nykyisin majakka toimii tuulienergialla, ja sen valon kantomatka on 10 meripeninkulmaa. Majakkaan lisättiin vuonna 1971 tutkamajakka, joka ei kuitenkaan enää ole käytössä.


title: Kaksipuoluejärjestelmä

text: Kaksipuoluejärjestelmä on poliittinen järjestelmä, jossa vaalijärjestelmä tuottaa kaksi pääpuoluetta. Kaksipuoluejärjestelmässä toisella on hallitusvalta ja toinen on oppositiossa.


title: Kaksipuoluejärjestelmä

text: Kaksipuoluejärjestelmä on käytössä muun muassa Britanniassa, Maltalla ja Yhdysvalloissa. Olemassa olevat kaksipuoluejärjestelmät ovat vapaita monipuoluejärjestelmiä, mutta enemmistövaalitapaa käyttävissä vaalipiireissä äänestäjien tahto polarisoituu kahteen. Toisin sanoen vain kahdella puolueella on mahdollisuus menestyä, mutta kaikki saavat osallistua. Pohjimmiltaan on äänestäjistä kiinni, keskittävätkö he äänensä kahdelle vai useammalle puolueelle.


title: Kaksipuoluejärjestelmä

text: Kaksipuoluejärjestelmään kuuluu usein varjohallitus. Esimerkiksi Britanniassa se on vakiintunut poliittinen käytäntö.


title: Kaksipuoluejärjestelmä

text: Jotkut kokoomuslaiset ja eräät talouselämän vaikuttajat herättivät 2000-luvun alussa keskustelua siirtymisestä kaksipuoluejärjestelmään. Kolumnisti Pekka Seppänen on arvellut, että se helpottaisi puolueen valintaa ja kasvattaisi äänestysinnokkuutta. Muut puolueet ovat vastustaneet ajatusta. Esimerkiksi Vihreiden Osmo Soininvaara on arvostellut Kokoomuksen Heikki A. Ollilan arveluja siirtymisestä kaksipuoluejärjestelmään sanoen kaksipuoluejärjestelmän olevan "epärealistinen" ja "kansanvaltaa halveksiva". Sen on nähty vastaavan äänestäjien mielipiteitä silloin, kun nekin ovat kaksijakoisia. Kaksipuoluejärjestelmää on kritisoitu myös siitä, että sen on sanottu kaventavan ihmisten valinnanvapautta ja kasvattavan eriarvoistumista.


title: Pelisuunnittelija

text: Pelisuunnittelija on pelejä suunnitteleva henkilö. Pelisuunnittelija voi suunnitella esimerkiksi videopelejä, lautapelejä tai roolipelejä.


title: Pelisuunnittelija

text: Tietokone- tai videopelisuunnittelija suunnittelee pelille ulkoasun, peruskonseptin ja pelitavan. Tämä saattaa sisältää pelialueiden suunnittelun, yksityiskohtien kirjoittamisen ja lukuisten muiden asioiden ylöskirjoittamista, jotka vaikuttavat tasapainoisesti lopulliseen pelikokemukseen. Pelisuunnittelijat työskentelevät usein videopelijulkaisijoille.


title: Pelisuunnittelija

text: Pelisuunnittelijoilta vaaditaan usein paljon kokemusta kirjoittamisesta, sillä suunnittelijan kirjoittamat muistiinpanot vaikuttavat aina lopputulokseen. Myös taiteen ja ohjelmoinnin tuntemus ei ole pahitteeksi, mutta ei ole täysin välttämätöntäkään.


title: Pelisuunnittelija

text: Koska pelien budjetit kattavat nykyaikana miljoonia euroja, on pelisuunnittelijoiden uusien peli-ideoiden toteuttaminen hyvin riskialtista. Peli-idea voi joko olla suuri menestys, tai iso floppi. Peliteollisuutta onkin kritisoitu usein siitä, että peliyhtiöt eivät ota uusia riskejä, vaan tehtailevat lähinnä jatko-osia suosituille peleille.


title: Reichenau (saari)

text: Reichenau on saari Bodenjärvessä eteläisessä Saksassa. Saari sijaitsee Reichenaun kunnan alueella länteen Konstanzin kaupungista. Saari on yhdistetty mantereeseen keinotekeoisella vuonna 1838 valmistuneella pengertiellä. Reichenau on pinta-alaltaan 4,3 neliökilometriä ja siellä asuu 5 100 ihimistä.


title: Reichenau (saari)

text: Saari listattiin UNESCOn maailmanperintöluetteloon vuonna 2000 luostarinsa ansiosta. Reichenaun luostarin kirkko on pyhitetty Neitsyt Marialle ja evankelista Markukselle. Lisäksi saarelle on rakennettu kaksi muuta kirkkoa, joista toinen on omistettu Pyhälle Yrjänälle ja toinen apostoli Pietarille sekä Paavalille.


title: Reichenau (saari)

text: Nykyään saari on kuuluisa myös vihannesfarmeistaan ja viinitarhoistaan. Wollmatinger Ried saaren vieressä on iso luonnonsuojelualue. Se on ruoikkoinen kosteikkoalue, jossa useat linnut pysähtyvät muuttonsa aikana.


title: Stubbenin majakka

text: Stubbenin majakka on vuonna 1954 rakennettu nelikerroksinen yhdistetty luotsiasema ja majakkarakennus Uudenkaarlepyyn edustalla. Rakennus sijaitsee Stubbenin saarista pienemmällä, Lillskärillä. Stubbenin Storskärillä sijaitsee Stubbenin pooki, joka on rakennettu 1857.


title: Stubbenin majakka

text: Sementtitiilistä muuratussa rakennuksessa on neljä kerrosta. Ylimmässä on päivystyshuone, jonka päällä on loistokoju. Majakan ulkoseinät maalattiin silloisen itäviitan väreihin, alaosaltaan valkoiseksi, keskeltä mustaksi ja aivan päältä valkoiseksi.


title: Stubbenin majakka

text: Majakkasaaren luotsitoiminta lopetettiin 1960-luvulla ja majakka automatisoitiin. Majakan automatisointi ei kuitenkaan vaikuttanut saaren elämään, sillä sen itärannan kalastajakylässä käy paljon ihmisiä etenkin kesäisin. Merenkulkulaitos vuokrasi majakkarakennuksen vuonna 1992 matkailuyrittäjälle, joka pitää siinä kesähotellia. Tiloihin voidaan majoittaa 20 ihmistä. Majakka toimii nykyisin aurinkoenergialla.


title: Lintuharrastus

text: Lintuharrastus on harrastus, joka koskee lintujen tarkkailemista tai seuraamista.


title: Lintuharrastus

text: Lajintunnistuksessa auttavien lintukirjojen ohella lintuharrastuksen perusvälineitä ovat kiikari ja kaukoputki, joiden avulla lintuja voi havainnoida kauempaa ja lennosta. Näköhavaintojen lisäksi lintuja voi tunnistaa myös niiden ääntelyn perusteella.


title: Lintuharrastus

text: Lintuharrastuksen eri muotoja ovat muun muassa muutonseuranta eli staijaus, talviruokinta, valokuvaus, retkeily, bongaaminen, linnunpönttöjen ylläpito ja lintujen rengastaminen.


title: Lintuharrastus

text: Bongaamiseen liittyy erilaisten pinnalistojen ylläpito – pinnan saa jokaisesta havaitsemastaan lintulajista. Erilaisia pinnoja ovat esimerkiksi elämänpinnat, maailmanpinnat, vuodenpinnat, retkipinnat ja lintuasemapinnat.


title: Lintuharrastus

text: Suomessa toimii suuri joukko lintuharrastajien yhdistyksiä, joiden keskusjärjestö on vuonna 1973 perustettu BirdLife Suomi (vuoteen 1995 asti Lintutieteellisten Yhdistysten Liitto eli LYL). Useimmat yhdistykset järjestävät retkiä ja tapahtumia, joissa voi tutustua muihin harrastajiin ja oppia kaikenlaista kiinnostavaa. Yhdistykset myös julkaisevat lintulehtiä ja -tiedotteita ja pitävät yllä verkkosivustoja.


title: Hilaire Belloc

text: Joseph Hilaire Pierre René Belloc (27. heinäkuuta 1870 – 16. heinäkuuta 1953) oli brittiläinen kirjailija ja poliitikko.


title: Hilaire Belloc

text: Belloc syntyi ranskalaiselle äidille ja englantilaiselle isälle. Hän kasvoi Britanniassa ja valmistui Oxfordin yliopiston Balliol Collegesta. Belloc oli maansa parlamentin jäsen liberaalipuolueen edustajana Salford Southin vaalipiiristä 1906–1910. Hän kirjoitti vuosina 1914–1920 "Land and Water" -lehteen.


title: Hilaire Belloc

text: Bellocilla ja hänen vaimollaan Elodiella oli viisi lasta. Elodie kuoli influenssaan vuonna 1914 parin oltua naimisissa seitsemättätoista vuotta. Belloc kärsi aivohalvauksen 1941 eikä koskaan toipunut täysin. Kirjailija kuoli palovammoihin 82-vuotiaana heinäkuussa 1953, kun hänen päälleen singonnut hehkuva kekäle sytytti miehen vaatteet palamaan.